**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Φεβρουαρίου 2023, ημέρα Τρίτη και ώρα 20.30΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Αναστασίου Δημοσχάκη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου».

Στη συνεδρίαση παρέστησαν ο Υφυπουργός Εθνικής Άμυνας, κ. Νικόλαος Χαρδαλιάς, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας Κομνηνάκα Μαρία, Παπαναστάσης Νικόλαος, Κατσώτης Χρήστος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κυρίες και κύριοι συνάδελφου, ξεκινάει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης «Επεξεργασία και εξέταση του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου»».

Πριν μπούμε στην ουσία της όλης διαδικασίας, προτείνω τις κάτωθι συνεδριάσεις: Η επόμενη συνεδρίαση αύριο ώρα 10.30’ με κύριο αντικείμενο την εξέταση των φορέων, αύριο πάλι στις 12.00’ η συζήτηση επί των άρθρων και η τέταρτη συνεδρίαση στις 13/2/2023 και ώρα 17.00, δηλαδή η β` ανάγνωση. Και οι 3 συνεδριάσεις έχουν σχεδιαστεί να πραγματοποιηθούν στην Αίθουσα 223. Προτείνω τις κάτωθι συνεδριάσεις, όπως αναφέρθηκαν επιγραμματικά και αναμένω την τοποθέτησή σας αν συμφωνείτε ή όχι με αυτά, τα οποία προτείνει το Προεδρείο.

Προτείνονται κι από όλες τις πλευρές και από όλα τα Κόμματα και θα παρακαλούσα πολύ να μας γνωστοποιήσετε ποιους φορείς προτείνετε. Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Κύριε Πρόεδρε, αυτό το σχέδιο νόμου που είναι μια σύμβαση, χαίρομαι που προτείνετε τώρα και ακρόαση φορέων - αν κατάλαβα καλά - και όλες τις διαδικασίες, γιατί η αρχική ενημέρωση ήταν ότι «την επόμενη μέρα θα εισαχθεί στην Ολομέλεια». Αυτό είναι μια καλή εξέλιξη.

Όμως, σε κάθε περίπτωση, είναι η ώρα 20.30’, ενώ η ώρα πρόσκλησης είναι 19.30’. Μετά από μία εργώδη διαδικασία ολοήμερη των Βουλευτών και Βουλευτριών της ίδιας Επιτροπής που ήταν και στο νομοσχέδιο του Υπουργείου Εθνικής Άμυνας, δε βρίσκω το λόγο, ειλικρινά, από το θέμα το οποίο εισάγεται εδώ που έχει παρελθόν χρονικό, γιατί να καταπονηθεί άλλο η Βουλή, οι εργαζόμενοι, οι εργαζόμενες, οι Βουλευτές, οι συνεργάτες, για ένα ζήτημα, που μπορεί να προγραμματιστεί κανονικά, να υπάρχει μία άνεση χρόνου, μια δυνατότητα σε μία σύμβαση, η οποία έχει χιλιάδες λεπτομέρειες και που χρειάζεται, ακριβώς, να γίνει αναλυτική τοποθέτηση, για να εξαχθεί ένα πραγματικό συμπέρασμα και θα ήθελα την απάντηση στο «κατά πόσον οι συμβάσεις αυτές είναι οριστικές», διότι έτσι προκύπτει, δε μπορεί να προκύπτει αλλιώς, είναι υπογεγραμμένες κι έτσι εισάγονται. Άρα, είναι «μασίφ» ή το δέχεται κανείς - κάθε Κόμμα - ή το απορρίπτει ή αποστασιοποιείται.

Όταν μάλιστα δεν έγινε καμία διαβούλευση παρά μόνο σε κλειστούς χώρους, ούτε ακόμα η Πειραϊκή κοινωνία ή η Τοπική Αυτοδιοίκηση της Πειραϊκής κοινωνίας που στεγάζεται το Ναυτικό Μουσείο της Ελλάδος και που είναι το κέντρο της ναυτικής παράδοσης και του ναυτικού πολιτισμού ο Πειραιάς, ούτε η Αυτοδιοίκηση του Παλαιού Φαλήρου, τουλάχιστον με ένα δημόσιο τρόπο, ούτε οι κοινωνίες του ευρύτερου παραλιακού μετώπου έχουν συμμετάσχει ούτε ενημερωτικά καν, νομίζω ότι είναι κλασική περίπτωση κακής μεθόδευσης νομοθέτησης, παρά το γεγονός ότι ξέρουμε όλοι, από τις πληροφορίες όμως όχι από επίσημες ανακοινώσεις, ότι από τον προκάτοχό του κυρίου Υφυπουργού έχει ξεκινήσει αυτή η ιστορία, έχει περάσει διάφορα στάδια, όλα αδιαφανώς όμως. Ποτέ δεν υπήρξε δημοσιότητα. Ως εκ τούτου θα πρότεινα να αναλάβει την πρωτοβουλία ο κύριος Υπουργός και εσείς κύριε Πρόεδρε, να γίνει συνεννόηση και με το Προεδρείο της Βουλής και να αναβληθεί η σημερινή συνεδρίαση και να ενταχθεί σε μία κανονική διαδικασία. Δεν είναι δυνατόν, είναι καψώνι χωρίς λόγο. Αυτή είναι η πρότασή μας. Δεν έχει να κάνει με τη δική μου καταπόνηση, αντέχω όσο δεν μπορείτε να φανταστείτε, παρόλο ότι είμαι ο μεγαλύτερος στην ηλικία εδώ μέσα, αλλά δεν κάνει, δεν είναι δυνατόν, δεν έχει λογική. Ευχαριστώ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Προχωράμε κανονικά, για εμάς είναι πολύ σημαντικό να προχωρήσουμε.

**ΑΝΑΣΤΑΣΙΟΣ ΔΗΜΟΣΧΑΚΗΣ( Αντιπρόεδρος της Επιτροπής):** Κύριε Δρίτσα, είσαστε αυτόπτης μάρτυρας σε ότι αφορά τη λειτουργία της Ολομέλειας της Βουλής των Ελλήνων και ήσασταν παρών σε όλες τις διαδικασίες. Ήταν επόμενο να καθυστερήσουμε, διότι και η συζήτηση του βασικού νόμου είχε την τιμητική του και συνεπώς είναι ένας προγραμματισμός, ο οποίος ως γνωστόν δεν αλλάζει και είμαστε υποχρεωμένοι να επιβαρυνθούμε και να συζητήσουμε ένα σοβαρό θέμα και μάλιστα που έχει και ιδιαίτερη σημασία και αξία. Όμως σε ότι αφορά τα ερωτήματα, τα οποία απευθύνατε, ο Εισηγητής της Πλειοψηφίας, ο κύριος Διονύσιος Χατζηδάκης, θα σας ενημερώσει επαρκώς γιατί γνωρίζει αρκετά το θέμα. Παρακαλώ θερμά να μας φέρετε τις προτάσεις σας σε ότι αφορά την πρόσκληση των φορέων. Τον λόγο έχει ο κύριος Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Για τους φορείς, κύριε Πρόεδρε, η πρότασή μας είναι ο Δήμος Παλαιού Φαλήρου με την Τεχνική του Υπηρεσία, το Πολεμικό Ναυτικό και η Εταιρεία «ΚΥΚΛΩΨ». Αυτά προτείνουμε εμείς.

**ΒΑΣΙΛΕΙΟΣ ΓΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Υπάρχει εταιρεία για το παραλιακό μέτωπο;

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Δεν έχει καμία σχέση με το παραλιακό μέτωπο. Αν έχετε επισκεφτεί τον ΑΒΕΡΩΦ, είναι ένας δρόμος και μετά έχει 15 στρέμματα, εκεί είχε οριστεί από τον ΕΟΤ από τον συγχωρεμένο τον Τζαννετάκη να γίνει το Ναυτικό Μουσείο.

Με το νομοσχέδιο αυτό επιδιώκεται η επίλυση ζητημάτων, κυρίως ιδιοκτησιακής, πολεοδομικής και οικονομικής φύσης, προκειμένου να είναι δυνατή η κατασκευή πολιτιστικού χώρου στην ευρύτερη περιοχή του Φαληρικού Δέλτα. Συγκεκριμένα, πρόκειται με δωρεά ιδιώτη να δημιουργηθεί το Πάρκο Ναυτικής Παράδοσης στην περιοχή Φλοίσβος Παλαιού Φαλήρου με την επωνυμία, «ΟΔΥΣΣΕΑΣ: ΟΙ ΕΛΛΗΝΕΣ ΚΑΙ Η ΘΑΛΑΣΣΑ» και μέσω αυτού θα γίνεται ενίσχυση της εθνικής παράδοσης των Ελλήνων από την αρχαιότητα, μέχρι σήμερα. Το έργο αυτό αποτελεί μόνιμη επιδίωξη της πολιτείας, εδώ και τρεις δεκαετίες.

Εδώ να κάνω μία παρένθεση. Προσπάθησα από το 2008 να το εντάξω στο ΠΕΠ Αττικής, αλλά λόγω ότι εμπλέκονταν το Υπουργείο Πολιτισμού και το Υπουργείο Εθνικής Άμυνας ήταν αδύνατον να συνεννοηθούν. Περιττό να σας πω ότι το πολεμούσα αυτό το θέμα από όταν ήταν Υπουργός Εθνικής Άμυνας, ο κ. Βενιζέλος, γράφοντας επιστολές. Η τελευταία έλεγε ότι «Προσέξτε, κύριε Υπουργέ. Όλοι κρινόμαστε από τα πεπραγμένα μας, όχι με τις φαντασιώσεις μας», αλλά τελικά δεν προχώρησε.

Σημαντική είναι η ωφέλεια του δημοσίου, αφού του παραχωρείται πλήρως η εκμετάλλευση του Πάρκου μετά την ολοκλήρωση της ανέγερσής του, ενώ προβλέπεται αύξηση της περιουσίας του δημοσίου από την αποδοχή της δωρεάς ύψους 35 εκατομμυρίων ευρώ, κόστος του έργου μετά την υλοποίησή του.

Το σχέδιο νόμου επιλύει θέματα σχετικά με το ιδιοκτησιακό καθεστώς των διαφόρων ζωνών του Φαληρικού Δέλτα. Εκεί υπάρχουν Α, Β, Γ, Ε, ΣΤ και κάθε ένα έχει το δικό του συντελεστή δόμησης. Παράλληλα, ρυθμίζονται τα ζητήματα του Οργανισμού, που πρόκειται να αναλάβει την ανέγερση του Πάρκου Ναυτικής Παράδοσης, η οποία θα γίνει χωρίς κόστος για το δημόσιο. Συγκεκριμένα, προβλέπεται η δημιουργία του Πάρκου Ναυτικής Παράδοσης με την εξ’ ολοκλήρου δωρεά ιδιώτη σε έκταση 12 χιλιάδων τετραγωνικών μέτρων, 12 στρέμματα, με κάλυψη 7.600 τετραγωνικών μέτρων και με μέγιστο ύψος, εκεί που βλέπετε, τα 22 μέτρα. Στη δόμηση εντός της ζώνης αιγιαλού και παραλίας επιτρέπεται έως 400 τετραγωνικά μέτρα, όπως προβλέπεται στις διατάξεις του νόμου 2971/2001.

Από την ίδρυση του Πάρκου Ναυτικής Παράδοσης προκύπτουν πολλαπλά οφέλη, όπως, σταθερή απασχόληση σημαντικού αριθμού εργαζομένων όλων των ειδικοτήτων κατά τη διάρκεια της κατασκευής του, καθώς και ευκαιρίες απασχόλησης στα κέντρα αναψυχής στο χώρο του πάρκου κατά την περίοδο που ολοκληρωθεί και αρχίσει η λειτουργία του.

Ένα εξίσου βασικό όφελος θα είναι η αναμόρφωση της περιοχής του Παλαιού Φαλήρου η οποία θα προσελκύσει κέρδη για τον τοπικό δήμο και θα αναβαθμίσει περισσότερο την περιοχή σε συνδυασμό με τα έργα ανάπλασης του Φαληρικού Όρμου. Αναβίωση της ελληνικής παραδοσιακής ναυπηγικής τέχνης. Δηλαδή, θα γίνει ένα μικρό καρνάγιο για να μαθαίνουν οι μετέπειτα πώς λειτουργούσαν τα μπρίκια και τα μικρά ξύλινα καράβια.

Δημιουργία σημείου αναφοράς και πόλου έλξης για τη ναυτιλία, καθώς, ο χώρος θα παρέχει τη δυνατότητα πολλαπλών εκδηλώσεων, εκθέσεων, ευέλικτη αίθουσα συνεδρίων χωρητικότητας 400 ατόμων, αίθουσες εκπαιδευτικών προγραμμάτων με σύγχρονο τεχνολογικό εξοπλισμό.

Ενίσχυση της εκπαίδευσης με σύγχρονους χώρους βιβλιοθήκης όπου ο επισκέπτης θα έχει πρόσβαση σε ιστορικές και σύγχρονες πηγές του πολεμικού και του εμπορικού ναυτικού καθώς θα υπάρχουν και καταστήματα εστίασης αναψυκτήρια, χώρος στάθμευσης, αποχωρητήρια, γωνιές ανακύκλωσης, περίπτερα και στέγαστρα.

Προσδοκούμε σε αύξηση της επισκεψιμότητας στα πλωτά Μουσεία « Γ. Αβέρωφ», Τριήρης «Ολυμπίας», στο «Βέλος» που προβλέπεται και θα τοποθετηθεί και το υποβρύχιο το μαύρο που είναι τύπου 209, ο πρώην «Πρωτέας» ως Μουσείο, το οποίο αποτελεί συμπληρωματικό μέρος της συνολικής δωρεάς για την κατασκευή του Πάρκου. Αυτό το υποβρύχιο, για να έρθει στη στεριά και να στερεωθεί, θέλει πάνω από ένα εκατομμύριο.

Όλη αυτή η υπόθεση θα ενθαρρύνει δωρεές οι οποίες θα επιφέρουν σημαντική μείωση στα έξοδα λειτουργίας του Πάρκου Ναυτικής Παράδοσης. Το καταλαβαίνετε ότι όταν οι εφοπλιστές θα έρχονται και θα κάνουν μία συνεδρίαση και θα παρουσιάζουν τα πεπραγμένα τους κ.λπ. θα μπορούν να κάνουν και μια δωρεά γι’ αυτό το Ίδρυμα.

Επίσης, διασφαλίζονται και προστατεύονται τόσο η δημόσια κυριότητα όσο και η χρήση αποκλειστικώς, για σκοπούς δημοσίου συμφέροντος και επιπλέον προβλέπεται διάκριση, μεταξύ των δημόσιων κοινοχρήστων εδαφικών τμημάτων, για παράδειγμα, αιγιαλός, παραλία και των ακινήτων της ιδιωτικής περιουσίας του δήμου για να μην παραβλέπεται το καθεστώς προστασίας των κοινόχρηστων πραγμάτων και των ατομικών δικαιωμάτων.

Το παρόν νομοσχέδιο στο άρθρο 14 και στο άρθρο 12 προβλέπει λεπτομερέστατα τη Σύμβαση Δωρεάς. Θέλω να τελειώσω την εισήγησή μου η οποία είναι πολύ συμπυκνωμένη και να σας πω ότι προσπαθούμε να αξιοποιήσουμε ένα χώρο τον οποίο είχε παραχωρήσει στο Πολεμικό Ναυτικό ο αείμνηστος Τζανής Τζαννετάκης με την υποχρέωση από την ημέρα της παραχώρησης σε 7 χρόνια να έχουμε κάνει το Ναυτικό Μουσείο. Εγώ ως Δήμαρχος δεν διεκδίκησα το χώρο. Τι έκανα;

Έκανα προσπάθεια να το περάσω στο ΕΦΚΑ και όταν δεν τα κατάφερα αυτά πήρα χρήματα από δωρητές και μετέτρεψα τα 12 στρέμματα τα οποία ήταν, για λύπηση μες στο σκουπίδι, μέσα στα ξεραμένα δέντρα και λόγω των βροχών, είχε γίνει ένας χώρος χωματερή, καθένας περνούσε και πετούσε από το συρματόπλεγμα τα μπάζα του, τα σκουπίδια του κ.λπ. και του δώσαμε μια μορφή.

Είμαι ευτυχής που επιτέλους τώρα με έναν άνθρωπο, αν και δεν επιθυμεί να ακούγεται το όνομά του, ο οποίος είναι σε μεγάλη ηλικία πάνω σε καροτσάκι και είχε έρθει στο Δήμο, όταν ήμουν Δήμαρχος το 2012 και μου λέει «θα σας δώσω λεφτά για να κάνετε το Πάρκο Ναυτικής Παράδοσης». Λέω εγώ «λεφτά δεν παίρνω, δώστε τα στο Ναυτικό για να ξεπεράσουμε όλα τα προβλήματα, τα πολεοδομικά και ό,τι άλλα προβλήματα θα προκύψουν».

Θέλω να σας πω για την τεράστια συμβολή του Πρωθυπουργικού Γραφείου - για να μην αναφερθώ σε ονόματα - να αξιοποιήσει, να υλοποιήσει και χρειάστηκε πάνω από ενάμιση χρόνο για να μπορέσουμε να λύσουμε όλες τις δυσκολίες και τις λεπτομέρειες. Προτείνουμε, λοιπόν, ξανά το λέω, το Δήμο του Παλαιού Φαλήρου, τις Τεχνικές Υπηρεσίες και από το Πολεμικό Ναυτικό όποιον ορίσει το Πολεμικό Ναυτικό και τις Τεχνικές Υπηρεσίες του Πολεμικού Ναυτικού.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής)**: Ευχαριστούμε τον Εισηγητή της Πλειοψηφίας, τον κ. Διονύσιο Χατζηδάκη. Το λόγο έχει ο Υφυπουργός Εθνικής Άμυνας, κ. Νικόλαος Χαρδαλιάς, προκειμένου να ενημερώσει όλους τους Εισηγητές και τους Ειδικούς Αγορητές, αλλά και τους Βουλευτές, ώστε να έχουν γνώση του μεγέθους και των λεπτομερειών της Δωρεάς.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας)**: Κύριε Πρόεδρε, κυρίες και κύριοι Βουλευτές, κάτ.΄ αρχήν είμαι πραγματικά ευτυχής, παρόλο που η μέρα ήταν δύσκολη για όλους μας, που παρίσταμαι σήμερα ενώπιον της Διαρκούς Επιτροπής Εθνικής Άμυνας και Εξωτερικών Υποθέσεων για την επεξεργασία και εξέταση του σχεδίου νόμου για την κύρωση της Σύμβασης Δωρεάς για τη δημιουργία του τόσο σημαντικού Πάρκου Ναυτικής Παράδοσης «Οδυσσέας οι Έλληνες και η Θάλασσα» στο Παλαιό Φάληρο.

Πρόκειται, ομολογουμένως, για ένα σημαντικό έργο πνοής, που θα αποτελέσει στολίδι τόσο για ολόκληρη την περιοχή του Παλαιού Φαλήρου όσο και για την πατρίδα μας, ευρύτερα, εντασσόμενο στο πλαίσιο της κυβερνητικής πολιτικής για τη γενικότερη αναβάθμιση του παραλιακού μετώπου της Αττικής, το οποίο φιλοδοξεί να προσελκύσει το ενδιαφέρον τόσο των συμπατριωτών μας όσο και των επισκεπτών από άλλες χώρες.

Δεν θέλω να μπω στην ουσία των θεμάτων, που έχετε ούτως ή άλλως την παρουσίαση. Θα ήθελα στο σημείο αυτό να παρακαλέσω, να γίνει η πολύ σύντομη παρουσίαση, ώστε να ξεναγηθείτε μόνοι σας, μέσα από τις λεπτομέρειες που χρειάζεται, για να γνωρίσετε αυτό το εγχείρημα. Ένα εξαιρετικό εγχείρημα, το οποίο αποτελεί όνειρο δεκαετιών, για τους ανθρώπους της ναυτιλίας μας, για το ναυτικό μας, για την περιοχή, για το Παλαιό Φάληρο και για όλους όσους επιμένουμε ότι η ιστορική μνήμη είναι αυτή που μπορεί να μας οδηγήσει στο αύριο. Θέλω να παρακαλέσω την κυρία Σπανού, με την άδεια του προεδρείου, να προχωρήσει στην παρουσίαση.

**ΑΝΑΣΤΑΣΙΟΣ ΔΗΜΟΣΧΑΚΗΣ(Αντιπρόεδρος της Επιτροπής):** Το λόγο έχει ο κ. Μυλωνάκης για ένα λεπτό.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης):** Θέλω να ρωτήσω τον κ. Χατζηδάκη, ο οποίος γνωρίζει το θέμα πολύ καλά, γιατί δεν αναφέρεται το όνομα του ανθρώπου ο οποίος κάνει τη δωρεά; Είναι κάτι απόρρητο;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Μόλις ολοκληρωθεί η παρουσίαση, θα σας καλύψω εγώ σε αυτό.

**ΑΝΤΩΝΙΟΣ ΜΥΛΩΝΑΚΗΣ(Ειδικός Αγορητής της Ελληνικής Λύσης)**: Στη σύμβαση μέσα, κύριε Πρόεδρε, κύριε Υπουργέ, κύριε Χατζηδάκη, αναγράφεται. Είναι η εταιρεία η οποία αναφέρθηκε και Πρόεδρός της είναι ο κ. Θεοδωρίδης, ο οποίος είναι εφοπλιστής.

**ΑΝΑΣΤΑΣΙΟΣ ΔΗΜΟΣΧΑΚΗΣ(Αντιπρόεδρος της Επιτροπής):** Σε συνέχεια θα έχουμε την προβολή του σχετικού βίντεο, προκειμένου να έχετε όλοι λεπτομερή γνώση, του τι ακριβώς πρόκειται να γίνει. Παρακαλώ να ξεκινήσει η διαδικασία της προβολής της παρουσίασης.

**ΔΕΣΠΟΙΝΑ ΣΠΑΝΟΥ( Πολιτικός Υπάλληλος Γενικού Επιτελείου Ναυτικού, Γραφείου Υφυπουργού Εθνικής Άμυνας)**: Σας ευχαριστώ πολύ κύριε Πρόεδρε. Αξιότιμες κυρίες, αξιότιμοι κύριοι, κύριοι Βουλευτές, κύριε Υπουργέ, ονομάζομαι Δέσποινα Σπανού, είμαι πολιτικό προσωπικό του Πολεμικού Ναυτικού και υπηρετώ στο ιδιαίτερο γραφείο του Υφυπουργού Εθνικής Άμυνας, του κυρίου Χαρδαλιά. Έρχομαι από πλευράς του Ναυτικού και του Υπουργείου Εθνικής Άμυνας να σας παρουσιάσω, όσο πιο σύντομα μπορώ, την δωρεά με την οποία δημιουργείται το Πάρκο Ναυτικής Παράδοσης. Μια προβολή, η οποία θα μιλάει για τα δύο σκέλη του νομοσχεδίου. Το πρώτο αφορά την παραχώρηση των εκτάσεων και το δεύτερο τη δημιουργία, την κύρωση της σύμβασης δωρεάς.

Το όραμα, λοιπόν, του Οδυσσέα. Οδυσσέας είναι ένα όνομα που επιλέχθηκε, γιατί για εμάς ο Οδυσσέας καταγράφεται στην ιστορία μας ως ο πρώτος θαλασσοπόρος, ο πρώτος ναυπηγός, ο πρώτος νικητής των θαλασσών. Το όραμα του Οδυσσέα είναι να δημιουργηθεί και να αποτελέσει ένα ολοκληρωμένο, πολυδιάστατο, ζωντανό χώρο παιδείας. Ο σκοπός του ο βασικός είναι η διατήρηση και ανάδειξη της ναυτικής υλικής και άυλης κληρονομιάς. Είναι πολύ σημαντικό να τονίσουμε εδώ, ότι δεν πάμε να δημιουργήσουμε το 23ο Ναυτικό Μουσείο της ελληνικής επικράτειας.

Το σημαντικό είναι ότι δημιουργείται ένας χώρος, ο οποίος ναι μεν διαφυλάσσει την ναυτοσύνη των Ελλήνων. Για πρώτη φορά, το Εμπορικό και το Πολεμικό Ναυτικό συγκατοικούν σε ένα συγκεκριμένο κτίριο, αποκτούν κοινή στέγη. Ο φορέας διαχείρισης που συστήνεται με τη σύμβαση δωρεάς, είναι μια ανώνυμη εταιρεία ειδικού σκοπού και θα φέρει το όνομα με την ονομασία «Πάρκο Ναυτικής Παράδοσης Οδυσσέας, οι Έλληνες και η θάλασσα». Η περιοχή στην οποία γίνεται η παρέμβαση, όπως ενημέρωσε και προηγουμένως ο Εισηγητής, είναι η μαρίνα πλησίον της μαρίνας Φλοίσβου.

Βλέπουμε την εικόνα κάτω δεξιά, έτσι όπως είναι σήμερα η περιοχή αυτή και πάνω στην εικόνα βλέπουμε πως έχουν οριστεί οι ζώνες του παραλιακού μετώπου. Για να σας εξηγήσουμε καλύτερα, στο πρώτο σκέλος του νομοσχεδίου, οι παραχωρήσεις που φαίνεται ότι έγιναν προς το Γενικό Επιτελείο του ναυτικού, στην έκταση η οποία φαίνεται με λευκό χρώμα και περικυκλωμένη με το μπλε χρώμα, θα δείτε ότι είναι η έκταση όπου θα ανεγερθεί το κυρίως κτίριο του Πάρκου Ναυτικής Παράδοσης και έχει παραχωρηθεί στο Γενικό Επιτελείο του Ναυτικού από το 1989, ακριβώς γι’ αυτό το σκοπό και τη δημιουργία του Πάρκου Ναυτικής Παράδοσης.

Εν συνεχεία, με το πορτοκαλί, το πράσινο και το σκούρο μοβ, είναι οι διαδοχικές παραχωρήσεις που έγιναν το ’93, όπου συμπεριλαμβάνεται η λιμενο λεκάνη του Αβέρωφ, ο λιμενοβραχίονας και αποτελούν ζώνη αιγιαλού και παραλίας.

Αυτό που καταγράφεται εδώ - δεν θα σας το περιγράψω, για να μην σπαταλάω το χρόνο - βλέπετε ότι είναι το ισχύον θεσμικό πλαίσιο, το οποίο ορίζει τις ζώνες του παραλιακού μετώπου.

Ποια είναι κεντρική ιδέα της πρότασης της οργάνωσης, της δημιουργίας ενός κτιρίου του Οδυσσέα. Να γίνει ένα πάρκο που θα ορίζεται ως το συμβολικό λιμάνι του Οδυσσέα. Θα είναι ένα κτίριο, όπου στον περιβάλλοντα χώρο θα υπάρχουν ιστορικά καράβια που θα λειτουργούν ως εκθέματα του εαυτού τους. Και το κτίριο είναι τόσο σοφά δομημένο και σχεδιασμένο, ώστε να θυμίζει στον επισκέπτη μια πλώρη έτοιμη να σε ταξιδέψει στο χώρο και στο χρόνο.

Εδώ βλέπουμε κάποιες φωτορεαλιστικές εικόνες, για το πως θα είναι η όψη του παραλιακού μετώπου, έμπροσθεν του θωρηκτού Αβέρωφ. Βλέπουμε κάποια από τα καταστήματα που θα δημιουργηθούν, δηλαδή, το ουζερί, οι καφετέριες, ένα μικρό αμφιθέατρο και βασικά, το μικρό καρνάγιο, το οποίο δημιουργείται για εκπαιδευτικούς, κυρίως, σκοπούς, γιατί στόχος είναι η αναβίωση, όπως είπαμε, η διαφύλαξη της ιστορίας, αλλά με το βλέμμα στο μέλλον.

Στην εικόνα αυτή, βλέπουμε και το υποβρύχιο τύπου 209, το ιστορικό Πρωτεύς, το οποίο με έτερη δωρεά του ίδιου δωρητή, με δεύτερη δωρεά, αποκαθίσταται. Είναι μια δωρεά που ξεπερνάει το ενάμισι εκατομμύριο, μέχρι στιγμής και προβλέπεται να φτάσει περίπου στα διπλά. Βρίσκεται στο στάδιο της αποκατάστασης και ευελπιστούμε πάρα πολύ σύντομα αυτό να εγκατασταθεί στον χώρο του Πάρκου Ναυτικής Παράδοσης.

Αυτή είναι μία από τις εικόνες, επίσης, όπου περιγράφουμε το κτίριο το οποίο βλέπετε και στη μακέτα, το οποίο, ουσιαστικά, αποτελείται από τρία επίπεδα. Το επίπεδο της πόλης, που είναι ένας χώρος δημόσιος και ανοιχτός, ο πρώτος όροφος, που είναι ο κύριος εκθεσιακός χώρος, με τις μόνιμες εκθέσεις και ο δεύτερος όροφος, που είναι ο χώρος των παιδικών εκδηλώσεων.

Το σημαντικό κομμάτι, όμως, του Οδυσσέα, η καρδιά του Οδυσσέα, είναι ο μέσος όροφος, όπου εκεί θα είναι το κομμάτι στο οποίο θα εξελίσσονται και θα λαμβάνουν χώρα διάφορες εκπαιδευτικές δραστηριότητες και εργαστήρια, με σκοπό να προσελκύσουμε τους νέους στα ναυτικά επαγγέλματα, για να διατηρηθεί το αήττητο του Πολεμικού μας Ναυτικού και παράλληλα, η κυριαρχία των Ελλήνων εφοπλιστών στη θάλασσα.

Εδώ βλέπουμε πως είναι ταξινομημένα, χωροθετημένα, τα εκπαιδευτικά προγράμματα στο ισόγειο, το αμφιθέατρο των 380 θέσεων, το οποίο θα είναι και αυτό με τέτοιο τρόπο φτιαγμένο, έτσι ώστε, να μπορεί να φιλοξενεί ποικίλες δραστηριότητες και εκδηλώσεις, από μία συναυλία της μπάντας του Ελληνικού Ναυτικού, μέχρι και ένα θέατρο μέχρι και τη μεγάλη συνέλευση, τη μεγάλη συγκέντρωση, των Ελλήνων εφοπλιστών.

Παράλληλα, βλέπετε τη βιβλιοθήκη, όπου εδώ, τονίζουμε, ότι θα στεγάζονται σημαντικά συγγράμματα του Εμπορικού και του Πολεμικού Ναυτικού. Το τονίζουμε, γιατί είναι μία σημαντική συνεργασία και η ιστορία του Εμπορικού και Πολεμικού Ναυτικού, ενώνεται. Αυτή είναι μια άποψη από το φουαγιέ της εισόδου, του ισογείου. Εδώ είναι το αμφιθέατρο που περιγράψαμε πριν από λίγο. Ο πρώτος όροφος, επίσης, για το πώς είναι και εδώ, χωροταξικά δομημένος, οι μόνιμες εκθέσεις. Προχωράμε στον πρώτο όροφο. Επίσης, μια φωτορεαλιστική εικόνα για το πως σχεδιάζεται αυτό να κατασκευαστεί. Ο μέσος όροφος που λέμε ότι είναι η καρδιά του Οδυσσέα. Τα νέα παιδιά, η νέα γενιά, που έρχεται και θα πρέπει να στηρίξει την Ελλάδα σε αυτόν τον πολύ κρίσιμο σημαντικό τομέα της θάλασσας.

Ο δεύτερος όροφος, το κατάστρωμα. Εδώ είναι κάποια από τα καταστήματα, το εστιατόριο και το καφέ που θα γίνουν και η περιγραφή του περιβάλλοντος χώρου που βλέπουμε το καρνάγιο, που έχει σκοπό την ανάδειξη και εκπαίδευση της παραδοσιακής ναυπηγικής, την έκθεση ξύλινων σκαριών, το καφενείο- ουζερί, καθώς και το ανοικτό αμφιθέατρο. Εδώ στον περιβάλλοντα χώρο, το Πάρκο Ναυτικής Παράδοσης, όπου φιλοξενείται το Αβέρωφ και το Υποβρύχιο Πρωτέας. Εδώ είναι η άποψη της κεντρικής πλατείας.

Ένα τέτοιο κτίριο, δεν θα μπορούσε να μην σχεδιαστεί με τέτοιο τρόπο, ώστε να καλύπτει και να προσαρμόζει τις ανάγκες του μέλλοντος, αλλά και τις κρίσεις του παρόντος.

 Για τον λόγο αυτό, το κτίριο έχει σχεδιαστεί με τέτοιο τρόπο, ώστε, να έχει ενεργειακά έναν αποδοτικό σχεδιασμό, να υπάρχει μείωση της κατανάλωσης των φυσικών πόρων, να κάνει χρήση ανανεώσιμων πηγών ενέργειας και γεωθερμίας, να υπάρχει η επανάχρηση νερού και φυσικά το φυτεμένο του δώμα. Εδώ, βλέπετε ποιοι είναι οι προτεινόμενοι όροι δόμησης και σε αυτή την εικόνα βλέπετε μέχρι και την αφίσα γιατί είμαστε σε πολύ προχωρημένο στάδιο με όλους τους μελετητές, αλλά και όλες τις αρμόδιες υπηρεσίες που εμπλέκονται, για το πώς σκεφτόμαστε να είναι η αφίσα του έργου και εδώ πάνω στο δεύτερο σκέλος του νομοσχεδίου που αφορά το πού βρισκόμαστε αυτή τη στιγμή.

Το μνημόνιο της συνεργασίας μεταξύ του πολεμικού ναυτικού και της ΚΥΚΛΩΨ, όπου δωρίζει από την κατασκευή τον εξοπλισμό, τη διαμόρφωση του χώρου και την δημοσιοποίηση του υποβρυχίου, από τον Ιανουάριο του 21 μέχρι σήμερα λειτουργεί και η ΚΥΚΛΩΨ. Καλύπτει τη δαπάνη όλων των πρόδρομων εργασιών που απαιτούνται για την εκπόνηση των μελετών, ενώ υπάρχει η Επιτροπή του Ελληνικού Δημοσίου που αποτελείται από το Υπουργείο Εθνικής Άμυνας και προεδρεύει ο Υπουργός Εθνικής Άμυνας. Εκπροσωπείται επίσης στο Γενικό Επιτελείο Εθνικής Άμυνας και το Γενικό Επιτελείο Ναυτικού, ενώ, σε αυτή συμμετέχει και το γραφείο του συμβούλου του. Ο σύμβουλος του Πρωθυπουργού με το αντικείμενο της συνέργειας με τους πολίτες.

Στη φάση που βρισκόμαστε τώρα, προχωράμε στην Κύρωση του νόμου της Δωρεάς. Με την Κύρωση του νόμου της Δωρεάς, παύει να υπάρχει η Επιτροπή του Δημοσίου όπως γνωρίζαμε, με προεδρεύοντα τον Υφυπουργό Εθνικής Άμυνας και αναλαμβάνει πλέον μια συμβουλευτική επιτροπή, στην οποία συμμετέχουν το Υπουργείο Εθνικής Άμυνας, το Υπουργείο Ναυτιλίας και Νησιωτικής Πολιτικής, καθώς και το Υπουργείο Οικονομικών που είναι συναρμόδια Υπουργεία και παρακολουθεί και εκτελεί συμβουλευτικό ρόλο προς τον «ΟΔΥΣΣΕΑ». Ο «ΟΔΥΣΣΕΑΣ», όπως ονομάζεται πλέον επιλέγεται και διοικείται από ένα τριμελές και ένα πολύ ευέλικτο σχήμα Διοικητικού Συμβουλίου, το οποίο επιλέγεται από την ΚΥΚΛΩΨ. Όλες τις δαπάνες και όλα τα κόστη καλύπτονται για την περίοδο της υλοποίησης της κατασκευής και του εξοπλισμού από την δωρήτρια εταιρεία την ΑΜΚΕ ΚΥΚΛΩΨ.

Στο τέλος, όταν θα παρέλθει ο χρόνος της υλοποίησης και της κατασκευής ο οποίος εκτιμάται καλώς εχόντων των πραγμάτων για περίπου τρία έτη, τότε το Ελληνικό Δημόσιο πιστοποιεί το κτίριο και παραλαμβάνει το κτίριο από την δωρήτρια εταιρεία την ΚΥΚΛΩΨ. Διορίζεται η μετοχή δηλαδή στο Ελληνικό Δημόσιο. Τότε, λοιπόν, η κυριότητα περνάει στο Ελληνικό Δημόσιο. Αποτελείται πλέον από μέλη του Διοικητικού του Συμβουλίου, που προέρχονται από το Υπουργείο Εθνικής Άμυνας, το Υπουργείο Ναυτιλίας και Νησιωτικής Πολιτικής, το Υπουργείο Οικονομικών, εκπρόσωπο της εμπορικής ναυτιλίας, τους εφοπλιστές αλλά και τη δωρήτρια εταιρεία ΚΎΚΛΩΨ.

Εδώ, βλέπετε, είναι ο ρόλος των μερών. Όλη η εκπόνηση των μελετών και το πλάνο βιωσιμότητας, έχει στηριχθεί σε μοντέλα ανάλογα και σε φορείς εγχώριους αλλά και του εξωτερικού με πολύ μεγάλη επιτυχία. Βλέπετε, πως είναι δομημένο το Διοικητικό Συμβούλιο που ανήκει στο Ελληνικό Δημόσιο, η πλήρης κυριότητα στο Ελληνικό Δημόσιο με τον εκτελεστικό διευθυντή και τα αντίστοιχα 7 τμήματα που λειτουργούν από κάτω.

Είναι πολύ σημαντικό να πούμε εν τάχει, ότι το μέσο ετήσιο κόστος των λειτουργικών δαπανών εκτιμάται ότι είναι περίπου στα 3 εκατ. και μέσα σε αυτό συμπεριλαμβάνονται τα γενικά λειτουργικά κόστη, η μισθοδοσία, η αγορά των αγαθών, οι απρόβλεπτες δαπάνες, η πληρωμή των λοιπών υποχρεώσεων. Ο «ΟΔΥΣΣΕΑΣ», θα είναι ένας φορέας, ο οποίος θα επιδιώκει την αυτοχρηματοδότηση του, όμως, γνωρίζουμε ότι αυτό δεν είναι δυνατόν και θα το εξηγήσουμε αμέσως. Τα ετήσια έσοδά του προβλέπονται και εκτιμώνται ότι θα είναι 2,5 εκατ. ευρώ. Από αυτά προκύπτει ένα έλλειμμα της τάξης των 400.000 ευρώ που θα πρέπει να καλυφθεί με επαρκή χρηματοδότηση από τα συναρμόδια Υπουργεία.

Για ποιο λόγο θα πρέπει να υπάρχει αυτή η χρηματοδότηση; Γιατί η πρώτη παραδοχή μας είναι, ότι δεν είναι εφικτή και πλήρης η αυτοχρηματοδότηση για έναν και μόνο λόγο. Εάν θα πρέπει να χρηματοδοτείται ο «ΟΔΥΣΣΕΑΣ», θα πρέπει να προσφέρονται τα προϊόντα του και οι υπηρεσίες του σε πολύ υψηλότερες τιμές, γεγονός και πράγμα που δεν το θέλουμε, γιατί θέλουμε τον «ΟΔΥΣΣΕΑ» προσβάσιμο σε όλους τους πολίτες, σε όλα τα επίπεδα για να μπορεί μια οικογένεια να δαπανά να ξοδεύει όλη την ημέρα της μέσα στην εκπαίδευση και στη δημιουργία.

Η δεύτερη παραδοχή είναι, ότι η κρατική χρηματοδότηση πρέπει να κατοχυρωθεί με το νόμο της Δωρεάς, γιατί θα πρέπει να συγκρατείται σε περιορισμένα επίπεδα. Αυτό είναι το πλάνο βιωσιμότητας που εκπονήθηκε σύμφωνα με το μοντέλο όπως περιγράφονται στη Σύμβαση Δωρεάς. Είναι σημαντικό, να υπενθυμίσουμε για την ΑΜΚΕ ΚΥΚΛΩΨ, η οποία είναι μια αστική μη κερδοσκοπική εταιρία, η οποία έχει σκοπό την προβολή του πολιτισμού. Βοηθάει πάρα πολύ τους νέους, κάνει πολλές βραβεύσεις τιμητικές και χρηματικές βραβεύσεις. Υποστηρίζει τον πολιτισμό και την τέχνη.

Η σχέση της με το Υπουργείο Εθνικής Άμυνας ξεκίνησε το 2019 και 2020, όταν ανέλαβε εξολοκλήρου την αποκατάσταση της οικίας του Παύλου Μελά και σήμερα αυτή αποδόθηκε στη Στρατιωτική Σχολή Ευελπίδων και είναι επισκέψιμη από το κοινό. Σας ευχαριστώ πάρα πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Και εμείς σας ευχαριστούμε πολύ για την πλήρη ενημέρωση και την προβολή του βίντεο που πιστεύω ότι ήταν ιδιαίτερα χρήσιμο. Τον λόγο έχει ο Εισηγητής της Μειοψηφίας, ο κύριος Θεόδωρος Δρίτσας, για δέκα λεπτά.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Ευχαριστώ πάρα πολύ, κύριε Πρόεδρε. Κοιτάξτε τώρα τι γίνεται, κύριε Υπουργέ. Είμαι μεγαλύτερος, έχω εμπειρία, δεν έχω σκοπιμότητα. Σας πρότεινα να αναβληθεί. Εγώ παρακολούθησα και την παρουσίαση, πολύ καλή, και έχω φροντίσει όσο μπορώ να διαβάσω να ενημερωθώ σε αυτή την πίεση χρόνου με τα άλλα νομοσχέδια και όλα αυτά. Οι φορείς που θα καλέσουμε, που καλούμε, δεν το ξέρανε καν. Δεν το ξέρανε. Δηλαδή, σήμερα το βράδυ θα κάτσουν να το διαβάσουν. Δεν είναι ένα θέμα που του έχετε δώσει δημοσιότητα, κοινωνική συμμετοχή. Μη μου απαντάτε, μη μου απαντάτε. Κύριε συνάδελφε, μη μου απαντάτε.

Επιτρέψτε μου να πω πέντε πράγματα που νομίζω ότι είναι απολύτως λογικά. Δηλαδή, τι έχουμε. Δύο χρόνια τώρα δουλεύει ο κύριος Χατζηδάκης, ο αξιότιμος κύριος που κάνει τη δωρεά, το Υπουργείο Εθνικής Άμυνας, κάνουν, κάνουν, κάνουν. Μπορεί να έχουν κάνει ότι καλύτερο, θαύμα να έχουν κάνει και το φέρνουν εδώ για να αποφασίσει η Βουλή για ένα σωρό ζητήματα που θα καθορίσουν τη φυσιογνωμία μιας σημαντικής περιοχής. Είναι αυτό νομοθέτηση; Και για αυτό, αν τα άλλα κόμματα επιφυλαχθούν ή δεν ξέρω εγώ τι κάνουν, η πλειοψηφία εδώ έχει νομιμότητα; «Επειδή είμαι πλειοψηφία στο φέρνω τελευταία στιγμή, σου παρουσιάζω ότι δούλευα εγώ 2 χρόνια χωρίς να έχεις εσύ ιδέα και τώρα εσύ ή το ψηφίζεις ή όχι και σε κατηγορώ μετά ότι δεν το ψήφισες και έτσι και αλλιώς». Είναι αυτό το πράγμα δημοκρατική λειτουργία της Βουλής, κύριε Υπουργέ;

Πάω στα παρακάτω, στα συγκεκριμένα. Δεν αμφισβητώ σε καμία περίπτωση τις καλές προθέσεις του συναδέλφου ναυάρχου, δημάρχου, αγωνιστή, του κυρίου Χατζηδάκη, όπως δεν αμφισβητώ και τις καλές προθέσεις του αξιότιμο κυρίου, που δεν τον γνωρίζω, που κάνει τη δωρεά. Γενικώς οι πληροφορίες που έχω και από τον Πειραιά και από τη Δράμα είναι ότι είναι ένας αξιοσέβαστος άνθρωπος με φιλοδοξία να προσφέρει. Δεν μου φτάνει αυτό όμως. Δεν έχω, επομένως, ένα κράτημα αναφορικά. Είναι ένας εφοπλιστής, έχει μια εφοπλιστική εταιρεία μεγάλη, μικρή, δεν ξέρω, με έδρα τη Λιβερία, ξένη σημαία, τα γραφεία στον Πειραιά και με μία αστική μη κερδοσκοπική εταιρεία που λέγεται «Κύκλωψ» με έδρα τη Δράμα, όπου εκτός από τον ίδιο υπάρχει και ένα επιτελείο, μια ομάδα, που βοηθάει στο κοινωφελές έργο της εταιρείας αυτής, που δεν είναι μόνο εδώ. Έχει κάνει και άλλες δωρεές και στην Δράμα και λοιπά.

Δε θα μπω σε ζητήματα ούτε να αναζητήσω ποιος είναι, ποιος δεν είναι. Τα δέχομαι και φυσικά για εσάς, κύριε Χατζηδάκη και για τις προθέσεις και του Υπουργού, επίσης, καμία αντίρρηση. Αλλά γίνονται έτσι αυτές οι δουλειές; Είναι αυτό σωστή αντιμετώπιση της πολιτιστικής, χωροταξικής, ιστορικής ανάπτυξης μιας πόλης και μιας περιοχής; Δεν είναι και θα εξηγήσω γιατί.

Πηγαίνετε στα συνοδευτικά κείμενα του νομοσχεδίου στην ανάλυση συνεπειών ρύθμισης. Μετά από δύο σελίδες και εκεί που αρχίζουν τα ερωτήματα, λέει ότι το εν λόγω ζήτημα έχει αντιμετωπιστεί με νομοθετική ρύθμιση στο παρελθόν; Απάντηση, όχι. Γιατί δεν είναι δυνατόν να αντιμετωπιστεί στο πλαίσιο της υφιστάμενης νομοθεσίας; Με αλλαγή Προεδρικού Διατάγματος, Υπουργικής Απόφασης, με αλλαγή διοικητικής πρακτικής, που είναι η επιτομή της ασάφειας.

Συναφείς πρακτικές. Έχετε λάβει υπόψη συναφείς πρακτικές; Καμία απάντηση. Σε άλλες χώρες της Ευρωπαϊκής Ένωσης ή του ΟΟΣΑ; Καμία απάντηση. Σε όργανα της Ευρωπαϊκής Ένωσης; Καμία απάντηση. Σε διεθνείς οργανισμούς; Καμία απάντηση. Σημειώστε ποιοι από τους στόχους βιώσιμης ανάπτυξης των Ηνωμένων Εθνών επιδιώκονται με την αξιολογούμενη ρύθμιση. Καμιά δεκαπενταριά τετραγωνάκια. Καμία από αυτές. Να μη συνεχίσω, γιατί θα φάω τον χρόνο μου άδικα.

Καταλαβαίνετε ότι αυτό είναι μια πρωτότυπη σκέψη. Δεν ξέρω εγώ ποιων και πως. Είδα και τεχνικά γραφεία με γνωστό όνομα και με κύρος και λοιπά. Είδα διάφορα πράγματα. Ε και; Πρώτα απ’ όλα, έχουμε ένα χώρο, μια έκταση που ανήκει στο Υπουργείο Εθνικής Άμυνας, στο Γενικό Επιτελείο Ναυτικού. Εξαιρετικής σπουδαιότητας χώρος από άποψη εμπορική, περιβαλλοντική και λέει ότι το Πολεμικό Ναυτικό την παραχωρεί στην εταιρεία «Κύκλωψ» όχι κατά κυριότητα, ώστε η εταιρεία να οικοδομήσει αυτό το πάρκο ναυτικής παράδοσης και του δίνει σε αυτό εδώ το νομοσχέδιο όλες τις αδειοδοτήσεις. Από που κι ως που; Δεν έχει νομοθεσία το ελληνικό κράτος; Γιατί κατ’ εξαίρεση εδώ έρχεται δια νόμου να δοθούν όλες οι αδειοδοτήσεις, ξεπερνώντας μελέτη περιβαλλοντικών επιπτώσεων, ξεπερνώντας το ένα, το άλλο κλπ.;

Αυτό έχει διαδικασία και δεν προέκυψε τυχαία. Τι αυθαίρετη λογική είναι αυτή; Ωραία, να τον εκτιμήσουμε τον δωρητή. Καμία αντίρρηση. Αλλά γιατί η ελληνική πολιτεία θα προχωρήσει και εδώ - έχει προχωρήσει και σε άλλες περιπτώσεις, αλλά εκεί ήταν κερδοσκοπικές και πάρα πολλές τα τελευταία χρόνια, όπου είχε ανατραπεί πλήρως η νομοθεσία η δημοκρατική και η διάφανης - αλλά εδώ γιατί να το κάνουμε;

Δεν είναι ούτε υποχρεωτική η ιδιωτικοποίηση, όπως ήταν η COSCO στον Πειραιά που και εκεί το αποφύγαμε. Βάλαμε τη σύμβαση, θα πάρεις όλες τις άδειες μία . Αρχικά το ΤΑΙΠΕΔ ήθελε να είναι έτσι.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Με συγχωρείτε. Το ίδιο κάνατε και με το «Νιάρχος». Και αυτό το δώσαμε στον ιδιώτη για να το κάνει. Ειδάλλως, δεν θα υπήρχε το «Νιάρχος». Έτσι κάνουμε και τώρα.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Έρχεται, λοιπόν, στη Βουλή ένα σχέδιο, που ενώ η μεγάλη ανάγκη, η ιστορική, η πολιτιστική, η παραγωγική, η τουριστική ή οτιδήποτε είναι Μουσείο, Ναυτικό Μουσείο της Ελλάδας, αυτή είναι η ανάγκη, το Ναυτικό μουσείο της Ελλάδος υπάρχει στον Πειραιά, αλλά σε συνθήκες που ενώ έχει εκθέματα εξαιρετικής αξίας και βιβλιοθήκη που δύσκολα τη βρίσκεις, δεν μπορεί να λειτουργήσει γιατί ο χώρος είναι λίγος.

Στο παρελθόν έγινε τέτοια συζήτηση, μια δομή στον Φλοίσβο Παλαιού Φαλήρου, σε συνδυασμό με έδρα τον Πειραιά το -μουσείο, το- Ναυτικό Μουσείο της Ελλάδας και το παράρτημά του στον Φλοίσβο Παλαιού Φαλήρου, που θα δώσει ένα άξονα και να είναι τόπος επισκέψιμος, τόπος ερευνών, συνεδρίων ή ότι θέλετε, αλλά μουσείο. Το μουσείο έχει άλλους κανόνες, δεν μπορεί να χωρέσει εδώ και το ξέρουν όλοι. Όλοι το ξέρουν ότι το μουσείο δεν μπορεί να χωρέσει σε τέτοια ρύθμιση. Και δεν το κάνατε. Θα μπορούσε ο δωρητής να δωρίσει για τη συγκρότηση μουσείου.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Αν το πούμε του δωρητή, τι θα κάνετε;

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Δεν ήθελε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Όχι.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Τον ρωτήσατε και δεν ήθελε;

Κύριε Υπουργέ, μην με προσβάλετε. Σας παρακαλώ, τον ρωτήσατε τον δωρητή και είπε, δεν θέλω να δωρίσω για μουσείο;

Έχω μία ηλικία, δεν μπορώ να δέχομαι προσβολές τέτοιες για τη νοημοσύνη μου.

Σας παρακαλώ.

Θα του επιβάλαμε τι θα κάνουμε;

Ναι, είχε συλλάβει ο δωρητής όλο αυτό το σχέδιο που παρουσιάσατε, το είχε φανταστεί στα όνειρά του. Τι μας λέτε τώρα;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Εσείς, υποτιμάτε τον δωρητή

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Ορίστε;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Με όλο το σεβασμό που σας έχω, υποτιμάτε το δωρητή.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Όχι δεν υποτιμώ καθόλου τον δωρητή. Τι σημαίνει Πάρκο Ναυτικής Παράδοσης;

Αυτά τα πάρκα και υπάρχουν όλα τα στοιχεία και μπορείτε να τα αναζητήσετε, έχουν εγκαταλειφθεί στις μεγάλες χώρες εδώ και πολλά χρόνια. Και εδώ, θα τελειώσω, γιατί δεν μπορώ άλλο να σας καταναλώσω το χρόνο, θα δούμε τις επόμενες ημέρες τι γίνεται.

Προβλέπονται εμπορικές χρήσεις, εμπορικότατες, που όταν θα περάσει μετά την κατασκευή του στο δημόσιο σε αυτό τον Οργανισμό που θα συσταθεί και θα έχει και η Κύκλωψ και το δημόσιο αρμοδιότητα, θα είναι Ανώνυμη Εταιρεία του δημοσίου, αλλά όχι της κεντρικής κυβέρνησης. Θα έχει όλη τη δυνατότητα δηλαδή, να λειτουργεί με καθαρά ιδιωτικοοικονομικά κριτήρια, αλλά και κέρδη, απαλλασσόμενό από όλους τους φόρους πλην του Φ.Π.Α. και όλη η Έκθεση, ακόμα και η Έκθεση του Γενικού Λογιστηρίου του Κράτους, δεν αποσαφηνίζει τίποτα για το πού θα πηγαίνουν τα κέρδη, τα οποία δεν θα είναι και λίγα. Είναι και εμπορική επιχείρηση, επομένως. Επαναλαμβάνω, ότι είναι και εμπορική επιχείρηση.

Κατά αυτή την έννοια, το Αβέρωφ, είναι στοιχείο της ελληνικής Εθνικής ιστορίας. Θα τα αξιοποιεί αυτά τα στοιχεία, μια εμπορική επιχείρηση;

Επίσης, λέει, ότι θα πάρετε και από το λιμάνι του Πειραιά, το πλωτό μουσείο ΕΛΛΑΣ ΛIΜΠΕΡΤΥ. Το μετρήσατε αν χωράει το ΛIΜΠΕΡΤΥ;

Χωράει, εντάξει «και μούγκα για το Βέλος», «μούγκα σε όλες τις σελίδες, διότι κάποιοι και το ξέρουμε πολύ καλά, δεν το θέλουνε το Βέλος και ούτε το μακαρίτη τον πλοίαρχο Παππά, ούτε τη μάχη εναντίον της δικτατορίας και το ξέρουμε, ναι και δεν θέλουνε να γυρίσει στο φυσικό του χώρο το Βέλος.» Και δεν υπάρχει πουθενά εδώ πέρα. Όμως, υπάρχει και κάτι άλλο και τελειώνω με αυτό. Υπάρχει ένα διοικητικό συμβούλιο που διορίζεται, δεν υπάρχει κανένας διαγωνισμός που να βάζει διάφορα πράγματα σε μια τάξη, κανόνες και στο τέλος, αφού δεν θα υπάρχουν και φόροι παρά μόνο Φ.Π.Α., δεν ξέρουμε πώς θα ελέγχεται αυτό το πράγμα.

Αυτό, λοιπόν, ακόμα και αν εγώ υπερβάλλει ή έχω στραβή σε θέση για τα πράγματα, τα ερωτήματα είναι πάρα πολλά εξ αντικειμένου και η μέθοδος που ακολουθήσατε να φέρετε αυτό το πράγμα τώρα στη Βουλή, δεν έχει να κάνει με κοινοβουλευτισμό ούτε τόσο! Και μας κατηγορείτε μετά. γιατί εμείς αρνούμαστε πια να συμβάλουμε σε αυτή την καταρράκωση του κοινοβουλευτισμού.

Ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Και εμείς ευχαριστούμε πολύ.

Πριν πάρει το λόγο ο Ειδικός Αγορητής του Κινήματος Αλλαγής, διαβάζω κατά σειρά τους προτεινόμενους φορείς του σχεδίου νόμου του Υπουργείου Εθνικής Άμυνας.

Νέα Δημοκρατία: Δήμαρχος Παλαιού Φαλήρου, ο οποίος προτείνεται και από τον ΣΥΡΙΖΑ, το ΚΙΝΑΛ και την Ελληνική Λύση. Το Πολεμικό Ναυτικό, το οποίο προτείνεται και από το ΚΙΝΑΛ και από την Ελληνική Λύση. Εταιρεία «Κυκλωψ», ο οποίος προτείνεται και από το ΚΙΝΑΛ και από την Ελληνική Λύση.

Ο ΣΥΡΙΖΑ προτείνει τον Δήμαρχο Πειραιά και επιλέγεται, τον Πρόεδρο του Ναυτικού Μουσείου και επιλέγεται και το Τεχνικό Επιμελητήριο Ελλάδας, το οποίο προτείνει και το ΚΙΝΑΛ.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Κύριέ Πρόεδρε, έχουμε κάνει και άλλες προτάσεις.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Έχουμε καταλήξει. Συνεχίζεται η διαδικασία με τον Ειδικό Αγορητή του Κινήματος Αλλαγής.

Το λόγο έχει, ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Κυρίες και κύριοι συνάδελφοι, πολλές φορές αναφέρομαι στον Κανονισμό και ορισμένοι νομίζουν ότι είναι τυπολατρική προσέγγιση σε αυτόν, ενώ είναι ουσία. Η καλή νομοθέτηση πράγματι αποτυπώνεται στις διαδικασίες του Κανονισμού και εφόσον τις ακολουθούμε τα προβλήματα θα είναι λιγότερα.

Αναφέρθηκα σήμερα στο νομοσχέδιο που είχαμε στην Ολομέλεια αλλά προκύπτει ζήτημα και εδώ με την εξής έννοια: Ο Κανονισμός της Βουλής λέει, ότι οι Διαρκείς Επιτροπές ενημερώνονται από τα αντίστοιχα υπουργεία κατά διαστήματα, εκτός από τις διεθνείς συμβάσεις και για άλλες συμφωνίες που συνάπτουν τα υπουργεία και οι υπουργοί, οφείλουν να ενημερώνουν τα μέλη της Διαρκούς Επιτροπής. Αν, λοιπόν, ο κύριος Στεφανής, βλέπω εδώ το έχει υπογράψει, τον Ιανουάριο του 2021 πριν ή μετά τη σύναψη του μνημονίου συνεργασίας είχε έρθει και είχε ενημερώσει τη Βουλή δεν θα είχε κανένα δικαίωμα κανένας σήμερα να λέει ότι το μαθαίνει πρώτη φορά. Και βεβαίως, εάν αυτό είχε συμβεί και κατά τη σύναψη της ίδιας της συμφωνίας σε μια γενική ενημέρωση για την δημιουργία που είναι και το βασικό αντικείμενο του νομοσχεδίου που συζητάμε σήμερα. Όμως αυτό το οποίο η κυβέρνηση παραλείπει να τηρεί την ενημέρωση προς το κοινοβούλιο δεν σημαίνει ότι εμείς δεν μπορούμε να προχωρήσουμε επί της διαδικασίας με το δικαίωμα και των παρατηρήσεων μας και των προτάσεών μας.

Η Ελλάδα είναι μια νησιωτική χώρα. Ελλάδα, θάλασσα, νησιά είναι έννοιες συμπληρωματικές, ταυτόσημες είναι έννοιες που πραγματικά από τα πρώτα νοήματα τα παιδιά μαθαίνουν στο σχολείο, και βέβαια, που οι Έλληνες στην πορεία των αιώνων έχουν βιώσει.

Θεωρούμε ότι το Πάρκο Ναυτικής Παράδοσης θα προβάλλει τη ναυτική παράδοση των Ελλήνων, θα αναδείξει τη ναυτοσύνη από την αρχαιότητα μέχρι σήμερα και θα ενισχύσει το εθνικό θαλάσσιο αίσθημα. Επιπλέον, το δημόσιο θα ωφεληθεί οικονομικά, αφού μετά την ανέγερσή του η πλήρης εκμετάλλευση θα ανήκει στο ελληνικό δημόσιο, στο ελληνικό κράτος. Η δημιουργία του Πάρκου Ναυτικής Παράδοσης αποτελεί σταθερή επιδίωξη της πολιτείας, σύμφωνα με την εισήγηση, εδώ και 30 χρόνια, από την παραχώρηση της έκτασης για το σκοπό αυτό.

Με τη δημιουργία του Πάρκου, πέρα από την εξυπηρέτηση του σημαντικού σκοπού του θα προκύψουν και άλλα πολύ σημαντικά οφέλη, όπως απασχόληση σημαντικού αριθμού εργαζομένων όλων των ειδικοτήτων κατά τη διάρκεια κατασκευής, αλλά και στα κέντρα αναψυχής και λειτουργίας στο χώρο του πάρκου μετά την ολοκλήρωσή του.

Θα υπάρξει μια αναμόρφωση της περιοχής του Παλαιού Φαλήρου, προσελκύοντας δραστηριότητες και οφέλη για τον τοπικό δήμο και αναβαθμίζοντας την περιοχή, η οποία γίνεται πόλος έλξης και για τη ναυτιλία με δυνατότητες πολλαπλών εκδηλώσεων και εκθέσεων.

Προβλέπονται αίθουσα συνεδρίων χωρητικότητας 400 ατόμων, αίθουσες εκπαιδευτικών προγραμμάτων με σύγχρονο τεχνολογικό εξοπλισμό και σύγχρονους χώρους βιβλιοθήκης, όπου ο επισκέπτης θα έχει πρόσβαση σε ιστορικές και σύγχρονες πηγές του Πολεμικού και Εμπορικού Ναυτικού.

Θα υπάρξει αύξηση της επισκεψιμότητας στα πλωτά μουσεία, το Θωρηκτό Αβέρωφ, την τριήρης Ολυμπιάς, εγκατάσταση του πρώτου Μουσείου Υποβρυχίου στην Ελλάδα, η δυνατότητα παροχής δωρεών που θα επιφέρουν σημαντική βελτίωση στην καθημερινότητα των πολιτών, δεδομένου ότι η πολιτεία καθίσταται τελικός αποδέκτης της δωρεάς.

Η αναβίωση της ελληνικής παράδοσης της ναυπηγικής τέχνης μέσα από τη δημιουργία του καρνάγιου είναι κάτι πάρα πολύ σημαντικό και η κατασκευή μικρών ξύλινων σκαφών, που στην ουσία έχει σταματήσει στην Ελλάδα, για εκπαιδευτικούς, αλλά και για εμπορικούς σκοπούς με στόχο τη βιωσιμότητα και τη λειτουργία του Οργανισμού και του Μουσείου είναι πάρα πολύ σημαντικό γεγονός και βέβαια η λειτουργία αυτή στον συγκεκριμένο χώρο θα πρέπει να γίνει με απόλυτο σεβασμό και προστασία του περιβάλλοντος.

Στα θετικά σημεία του νομοσχεδίου συγκαταλέγεται και η ταυτόχρονη παρουσία στον ίδιο χώρο του Πολεμικού Μουσείου του Εμπορικού Ναυτικού. Είναι σημαντικό ότι πάνε μαζί αυτά, όπως και του Λιμενικού Σώματος Ελληνικής Ακτοφυλακής, καθώς και η ενίσχυση της διυπουργικής συνεργασίας των συναρμόδιων Υπουργείων. Είναι σημαντικό για μας σε δημόσιο κυριότητα όσο και η χρήση του.

Επιπλέον υπάρχει σαφής διάκριση μεταξύ δημόσιων κοινόχρηστων εδαφικών τμημάτων, για παράδειγμα αιγιαλός, παραλία και το ακίνητο της ιδιωτικής περιουσίας του δημοσίου, ώστε να μην παραβλάπτεται το καθεστώς προστασίας των κοινόχρηστων πραγμάτων και των ατομικών δικαιωμάτων επί αυτών.

Επιχειρείται με το νομοσχέδιο να διευθετηθούν και θέματα ιδιοκτησιακής, πολεοδομικής, οικονομικής και διοικητικής φύσεως, όροι δόμησης, χρήσεις γης κ.λπ., γι’ αυτό είναι χρήσιμη και κρίσιμη η ακρόαση του Τεχνικού Επιμελητηρίου, προκειμένου να καταστεί δυνατή η αξιοποίηση της δωρεάς και να ανεγερθεί το Πάρκο Ναυτικής Παράδοσης στο χώρο αυτό.

Οι ρυθμίσεις αφορούν στο Γενικό Επιτελείο, υπέρ του οποίου γίνεται η παραχώρηση των εκτάσεων, όπου θα ανεγερθεί Το Πάρκο Ναυτικής Παράδοσης, αλλά και στην Αστική μη Κερδοσκοπική Εταιρεία με την επωνυμία «ΚΥΚΛΩΨ» Αστική μη Κερδοσκοπική Εταιρεία του ναυπηγού Θεοδωρίδη Άρη, η φιλανθρωπική δράση του οποίου είναι γνωστή, αλλά εδώ πρόκειται για μια σημαντική δωρεά προς το δημόσιο, την οποία πρέπει να αξιοποιήσουμε με τον καλύτερο τρόπο. Έχει σημαντικές και μοναδικές πρωτοβουλίες, καθώς και στον Οργανισμό με την επωνυμία «Οδυσσέας - Οι Έλληνες και η Θάλασσα» που αναλαμβάνουν την ανέγερση του πάρκου, το οποίο θα γίνει χωρίς κόστος για το δημόσιο.

Το Δημόσιο όμως θα συμμετέχει στη συνέχεια στο κόστος λειτουργίας. Είναι αυτό κάτι σημαντικό και θα πρέπει να υπάρξουν οι δικλείδες ούτως ώστε πραγματικά για την επίτευξη των σκοπών του να λειτουργήσει με έναν τρόπο που δεν θα υπάρχει κατασπατάληση του δημόσιου χρήματος. Εμείς θα υπερψηφίσουμε επί της αρχής το νομοσχέδιο. Είναι μια δωρεά που πρέπει να γίνει αποδεκτή. Το πρόβλημα με το γεγονός ότι υπάρχουν και άλλα μουσεία εγώ ακούω με προσοχή αυτό το οποίο είπε ο κ. Δρίτσας. Όμως δεν υπάρχει ένας ενιαίος σχεδιασμός να πούμε ότι «Στην Ελλάδα θα γίνουν τόσα εδώ, εκεί» και άρα ξεφεύγουμε από αυτό τον ενιαίο σχεδιασμό που έχει γίνει και να προβληματιστούμε για την αποδοχή της δωρεάς. Δεν βλέπω καμία ασυμβατότητα στους δύο διαφορετικούς οργανισμούς και την δράση τους. Αρκεί βεβαίως το Δημόσιο να δώσει σημασία και σε αυτά που έχει και να εκσυγχρονιστούν, να στηριχθούν και να λειτουργήσουν όπως πρέπει. Εάν αυτό δεν γίνεται.

Δεν έχω ιδιαίτερη γνώση γι’ αυτό το οποίο λειτουργεί στον Πειραιά, αλλά πραγματικά αξίζει τον κόπο να δούμε σε κάποια συνεδρίαση. Συνολικά το θέμα και βεβαίως να ληφθούν όλες εκείνες οι πρόνοιες που θα βοηθήσουν και τα μουσεία και άλλες δραστηριότητες παρεμφερείς να έχουν μια σωστή λειτουργία. Θα ήταν όμως και προς τον δωρητή πρόβλημα το να μπούμε τώρα στη συζήτηση, επειδή οι διαδικασίες του Δημοσίου δεν ήταν τέτοιες που να καλύπτουν τις ανησυχίες όλων των πλευρών. Να πούμε ότι δεν είμαστε έτοιμοι να δεχτούμε την προσφορά. Είναι δηλαδή ένα εσωτερικό πρόβλημα το οποίο θα εξωτερικεύσουμε και φέρει ευθύνες και η Κυβέρνηση σε σχέση με την συνολική λειτουργία, όπως την παρατήρησα στην αρχή που θα μπορούσε πραγματικά να έχει αποφευχθεί οποιαδήποτε παρεξήγηση και να μην υπάρχει και άλλοθι για την τοποθέτηση σε σχέση με το νομοσχέδιο.

Εδώ όμως θέλω να επισημάνω και θα τα πούμε και στη συζήτηση επί των άρθρων ότι, υπάρχει πολλές φορές ένα αρχικό σχέδιο με όρους δόμησης, χρήσεις γης και λοιπά και βάσει αυτού του σχεδίου αποφασίζει η Βουλή. Έρχεται στη συνέχεια το αρμόδιο ή τα συναρμόδια υπουργεία. Τροπολογία από εδώ, τροπολογία από εκεί, ουρανοξύστες παραπέρα και αρχίζουν και δημιουργούν δυστυχώς προβλήματα. Έγινε και στο Ελληνικό αυτό. Ενώ μόλις ανέλαβε η Κυβέρνηση της Νέας Δημοκρατίας, ο κ. Γεωργιάδης είχε πει: «Θα το προχωρήσουμε χωρίς καμία τροποποίηση». Στη συνέχεια ήρθαν δεκάδες νομοθετικές ρυθμίσεις που αφορούσαν αύξηση ορόφων, αύξηση εμπορικών δραστηριοτήτων, μείωση κοινοχρήστων χώρων. Θα μπορεί να γίνει ένα «ανθολόγιο» ολόκληρο με 100 τροπολογίες. Πιστεύω ότι η μορφή, ο σκοπός και ο χαρακτήρας του Πάρκου Ναυτικής Παράδοσης δεν αφήνει περιθώρια για τέτοιες τροποποιήσεις. Αλλά και επιπλέον ένας λόγος παραπάνω είναι ότι είναι το Υπουργείο Εθνικής Άμυνας που έχω περισσότερο εμπιστοσύνη ότι είναι μακρύτερα από επιμέρους συμφέροντα, καλώς εννοούμενα είτε και κακώς εννοούμενα που μπορούν από τέτοιες συμβάσεις να προκύψουν.

Ευχαριστώ και θα τοποθετηθούμε επί των άρθρων. Αύριο το απόγευμα πιο συγκεκριμένα για να δούμε τα «κόκκινα» σημεία με την έννοια, τα σημεία που μπορεί να έχουν κίνδυνο να μην υλοποιηθούν τα πράγματα, όπως πραγματικά το επιβάλλει το δημόσιο συμφέρον και το κοινωνικό συμφέρον.

Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας Κομνηνάκα Μαρία, Παπαναστάσης Νικόλαος, Κατσώτης Χρήστος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδας, κ. Χρήστος Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.):** Ο λαός της Αττικής, κ. Υπουργέ και κύριοι εισηγητές, έχει πείρα από το σχεδιασμό όλων σας και της Νέας Δημοκρατίας, του ΣΥΡΙΖΑ και του ΠΑΣΟΚ και την ανάπλαση του παραλιακού μετώπου. Ζει τα αποτελέσματα των παραχωρήσεων όλου σχεδόν του μετώπου στους επιχειρηματικούς ομίλους. Ουσιαστικά, η ελεύθερη πρόσβαση του λαού καταργήθηκε. Οι χρήσεις αλλάζουν και προσαρμόζονται στις ανάγκες των επενδυτών ή «ευεργετών». Οι ελάχιστοι ελεύθεροι χώροι που θα μπορούσαν να δώσουν ανάσα στον λαό της Αττικής γεμίζουν με χιλιάδες τετραγωνικά μέτρα στεγασμένων χώρων και τόνους τσιμέντου, αντί να δημιουργηθεί μια όαση με δέντρα και δημιουργία πάρκων για τις ανάγκες του λαού.

Το παρόν νομοσχέδιο αποτελεί τμήμα του σχεδιασμού για το παραλιακό μέτωπο της Αθηναϊκής Ριβιέρας με τις χρήσεις γης που προβλέπονται να αναπτυχθούν κατά μήκος του από το Ρυθμιστικό Σχέδιο Αττικής του 2014 και το Προεδρικό Διάταγμα του 2013 που αφορούσε στην έγκριση προγράμματος ολοκληρωμένης ανάπλασης του Φαληρικού Όρμου και στρατηγικής μελέτης περιβαλλοντικών επιπτώσεων αυτού.

Σύμφωνα με το Γενικό Ρυθμιστικό Σχέδιο έχει ήδη οδηγηθεί το θαλάσσιο μέτωπο της Αττικής στα χέρια των μονοπωλιακών ομίλων για την κατασκευή πολυτελών τουριστικών συγκροτημάτων, μαρίνων υποδοχής πολυτελών σκαφών αναψυχής, ενώ και η πολιτιστική δημιουργία και η κληρονομιά εντάσσονται στο πλαίσιο του πολιτιστικού τουρισμού. Χαρακτηριστικά παραδείγματα είναι ο χώρος του πρώην αεροδρομίου στο Ελληνικό και η περιοχή του Φαληρικού Δέλτα.

Το παραλιακό μέτωπο της Αττικής, μιας ακτογραμμής σημαντικής έκτασης μέσα στον αστικό ιστό της πρωτεύουσας, παραδίδεται - όπως είπαμε - σε επιχειρηματικούς ομίλους. Το Ελληνικό και το Φαληρικό Δέλτα αποτελούν τις 2 στρατηγικού χαρακτήρα αναπλάσεις που εντάσσονται στο σχέδιο της άρχουσας τάξης για την κεντρική ανάπτυξη των επόμενων δεκαετιών στο Λεκανοπέδιο της Αττικής με εγκατάσταση μικτών χρήσεων, εμπορικές, τουριστικές, αθλητικές, πολιτιστικές, πολυτελούς αναψυχής, τεχνολογίας κ.λπ..

Από το Δήμο Παλαιού Φαλήρου που θα συνεδριάσει για να αποφασίσει παραχωρείται κατά χρήση, χωρίς αντάλλαγμα και για αόριστο χρόνο στο Γενικό Επιτελείο Ναυτικού η περιοχή του Φλοίσβου. Πρόκειται για μια επένδυση για ένα έργο στα πλαίσια της εμπορευματικής αξιοποίησης του παραλιακού μετώπου με άξονα τον Τουρισμό, την Αναψυχή και τον Πολιτισμό, υπηρεσιών που θα προσφέρονται με γνώμονα την κερδοφορία και την ανταποδοτικότητα κι όχι με γνώμονα τις λαϊκές ανάγκες.

Για άλλη μια φορά χρησιμοποιείται η μέθοδος της δωρεάς για την κάλυψη του κόστους μελετών και κατασκευής, με πλήρη ανάθεση των μελετών στον ως άνω εταιρεία «Κύκλωψ» χωρίς αρχιτεκτονικούς διαγωνισμούς σε έργα τέτοιας εμβέλειας. Ένα έργο που προβλέπεται να κοστίσει 35 εκατομμύρια, ενώ στην πράξη θα υπερβεί αυτό το κόστος, με το Δημόσιο στη συνέχεια να καλύψει τη διαφορά της δωρεάς αυτής σε βάρος, βέβαια, των φορολογουμένων.

Το παρόν νομοσχέδιο συνδέεται με την ανάπλαση - όπως είπαμε - όλου του παραλιακού μετώπου από Πειραιά μέχρι τη Βούλα. Μεγάλοι αδόμητοι χώροι του Δημοσίου παραχωρούνται μέσω ΣΔΙΤ στο ιδιωτικό κεφάλαιο. Στο συγκεκριμένο σχέδιο, στο νομοσχέδιο αυτό που συζητάμε, γίνεται διευθέτηση των πολεοδομικών ιδιοκτησιακών και οικονομικών θεμάτων στην περιοχή του Φαληρικού Δέλτα όπου με δωρεά της εταιρείας «Κύκλωψ», αστική μη κερδοσκοπική εταιρεία, θα δημιουργηθεί το Πάρκο Ναυτικής Παράδοσης.

Όσον αφορά στο ιδιοκτησιακό καθεστώς, προβλέπονται διάφορες παραχωρήσεις εκτάσεων στον ΓΕΝ, δημοσίων και ιδιωτικών, παραχώρηση ζωνών αιγιαλού και παραλίας, καθώς και του θαλάσσιου χώρου σε βάθος χιλίων μέτρων από την ακτογραμμή. Παραχωρεί, επίσης, στον ιδιώτη πέρα από την έκταση και κινητά και ιστορικά στοιχεία, όπως τα πλοία και υποβρύχια προς εκμετάλλευση.

Η παραχώρηση των εκτάσεων γίνεται για τη δημιουργία αυτού του πάρκου, είναι δε, όπως αναφέρεται και στο συγκεκριμένο άρθρο, υπό αίρεση αν αυτό ματαιωθεί. Επιπλέον ρυθμίζεται μια σειρά ζητήματα όπως οι όροι δόμησης που δεν αιτιολογούνται με μέγιστη δόμηση 12.000 τετραγωνικά μέτρα, μέγιστη κάλυψη 7.700 τετραγωνικά μέτρα, μέγιστο ύψος βοηθητικών εγκαταστάσεων 22 μέτρα, προτεινόμενη δόμηση εντός αιγιαλού και παραλίας 400 τετραγωνικά μέτρα, επιτρεπόμενες διαμορφώσεις του περιβάλλοντος χώρου 4.5 μέτρα από τη στάθμη του διαμορφωμένου εδάφους. Τι θα κάνατε δηλαδή εκεί; Θα καλύψετε συνολικά το χώρο του κόσμου που θα είναι πίσω, μπροστά στην θάλασσα που θα είναι αυτός ο χώρος.

Μιλάμε για ένα κτίριο που δεν μας εξηγείται τις απαιτήσεις του, βάζει σε όλη την έκταση μια οικοδομική γραμμή δίνοντας τη δυνατότητα να δομηθεί ο χώρος παντού. Μιλάει το νομοσχέδιο για υπόγειους χώρους στάθμευσης χωρίς να ελέγχει αν μπορούν να υλοποιηθούν στο σημείο αυτό το έδαφος, μιλάμε για τεχνικά χαρακτηριστικά και άλλα. Θα χτιστεί δίπλα από τα τεράστια κτίρια της Λυρικής και της Βιβλιοθήκης στο γήπεδο του Tai Kwon do και τις εγκαταστάσεις της μαρίνας Φλοίσβου, δίπλα από αυτά θα προστεθεί ακόμα ένα κτίριο 12 χιλιάδων τετραγωνικών μέτρων στερώντας ένα μεγάλο τμήμα πρασίνου και φυσικά την πρόσβαση αφού θα έχει περιφράξεις, κάμερες ασφαλείας και λοιπά. Οι χρήσεις γης που προβλέπονται είναι τουρισμός και αναψυχή με τις πολιτιστικές εγκαταστάσεις να καταλαμβάνουν το 50% της προβλεπόμενης δόμησης ως κυρίαρχη χρήση. Σε αυτήν περιλαμβάνονται και συναφείς χρήσεις, εκπαιδευτήρια, εργαστήρια, εγκαταστάσεις ερευνητικών δραστηριοτήτων, προβλέπονται εμπορικά καταστήματα και παροχή υπηρεσιών που δε θα ξεπερνούν τα 1.500 τετραγωνικά μέτρα συνολική δόμηση. Προβλέπονται γραφεία σχετιζόμενα με την επικρατούσα χρήση, εστίαση, αναψυκτήρια, κτίρια, γήπεδα, στάθμευση κ.λπ. Προβλέπονται εγκαταστάσεις Ανανεώσιμες Πηγές Ενέργειας με προορισμό την αυτό παραγωγή ηλεκτρικής ενέργειας. Προβλέπεται στο θαλάσσιο χώρο ελλιμενισμός και έκθεση σκαφών. Θα γίνονται οι προ εγκρίσεις των οικοδομικών αδειών και η θεώρηση όρων δόμησης από την κεντρική υπηρεσία δόμησης του ΥΠΕ και οι παρεκκλίσεις με απόφαση του Υπουργού Περιβάλλοντος Ενέργειας με γνωμοδότηση του κεντρικού συμβουλίου πολεοδομικών θεμάτων και αμφισβητήσεων. Μιλάμε βέβαια για πολλές παρεκκλίσεις, γιατί θέλουν να προχωρήσουν με Fust track διαδικασίες.

Οι χρήσεις γης εντάσσονται στις διατάξεις του Προεδρικού διατάγματος 26/11 του 2013 που αφορούσε την έγκριση προγράμματος ανάπλασης του Φαληρικού όρμου με μικρές τροποποιήσεις. Τροποποιούνται διάφορα άρθρα του από 1/1/2004 του Προεδρικού διατάγματος ως προς τους μέγιστους συντελεστές δόμησης, κάλυψης και μέγιστου ύψους σε διαφορές οριζόμενες περιοχές του πάρκου. Τέλος, εγείρονται ερωτηματικά σε σχέση με την εγκατάσταση των ΑΠΕ, όπως ανεμογεννήτριες και φωτοβολταϊκά αν αυτό συσχετιστεί, μάλιστα, με το προβλεπόμενο ύψος των βοηθητικών εγκαταστάσεων των 22 μέτρων. Οι διαμορφώσεις του περιβάλλοντος χώρου μέχρι ύψους 4,5 μέτρων προξενεί ανησυχία για την αλλαγή του τοπίου των διαμορφώσεων εδάφους, επιχώσεων, εκσκαφών που θα προβλεφθούν από τις αντίστοιχες μελέτες των έργων.

Στο άρθρο 3, ο Υπουργός Εθνικής Άμυνας λέει ότι ασκεί τις αρμοδιότητες του Υπουργού Οικονομικών, σύμφωνα με τα άρθρα 13 έως 16 α του νόμου 2971/2001 για την παραχώρηση του δικαιώματος χρήσης της έκτασης αιγιαλού και παραλίας. Η αναφορά σε αυτή την παράγραφο αφήνει περιθώρια αξιοποίησης παραλίας και αιγιαλού και για στρατιωτικού χαρακτήρα χρήσεις. Σημειώνουμε ότι ο νόμος 2971/2001 «για τον αιγιαλό παραλία και άλλες διατάξεις», το άρθρο 13 αφορά την παραχώρηση απλής χρήσης αιγιαλού παραλίας και το άρθρο 14 παραχώρηση αιγιαλού παραλίας για την εκτέλεση έργων. Στο άρθρο 15 παράγραφος 4 του νόμου 2971/2001 λέει ότι «αίρεται κάθε απαγόρευση παραχώρησης αποκλειστικής χρήσης του αιγιαλού και της παραλίας αν συντρέχουν λόγοι εθνικής άμυνας».

Στο άρθρο 5, επίσης, του νομοσχεδίου, αλλά ας μην καθυστερώ, ας προχωρήσω παρακάτω, γιατί θα τα πούμε και αύριο στην κατ’ άρθρον συζήτηση. Εμείς, εκτιμώντας τα άρθρα, όπως αυτά θα τα αναλύσουμε αύριο, πιστεύω ότι δεν πρόκειται για ένα Πάρκο, αλλά για συγκρότημα ορόφων, κτιρίων που με πρόσχημα την ενίσχυση της πολιτιστικής κληρονομιάς και μνήμης θα προορίζονται για εμπορικά κέντρα, γραφειακούς χώρους, χώρους εκπαίδευσης, αρκεί να αιτιολογείται κάποια σύνδεση με το χαρακτήρα και το θέμα του Πάρκου. Μιλάμε για μία τουριστικοποίηση της ναυτικής κληρονομιάς και ένταξή της στους σχεδιασμούς των ομίλων για κερδοφόρες επενδύσεις με αλλαγές χρήσεων γης στο παραλιακό μέτωπο.

Για τα λαϊκά στρώματα της Αττικής η εξέλιξη συνδράμει πρακτικά με εξώθησή τους από το θαλάσσιο μέτωπο. Η υπεράσπιση των ελεύθερων χώρων της Αττικής από το να γίνουν βορά στο μεγάλο κεφάλαιο, η διεκδίκηση χώρων και υποδομών που να καλύπτουν τις λαϊκές ανάγκες πρέπει να γίνει υπόθεση, κομμάτι της πάλης του λαϊκού κινήματος, των μαζικών φορέων σε συνοικίες της Αθήνας, καθώς και κριτήριο ψήφου στις επερχόμενες εκλογές με καταδίκη βέβαια της κοινής γραμμής που εκφράστηκε και στο παραλιακό μέτωπο, όπως στο Ελληνικό, στο Νιάρχο, με τις ευχαριστίες του Λάτση στους αρχηγούς των κομμάτων για την παραχώρηση των 6.000 στρεμμάτων που περιλαμβάνει 3,5 χιλιόμετρα παραλίας.

Το Κ.Κ.Ε. καλεί τους εργαζομένους και τον λαό να συμπορευτούν στην πάλη για τον άλλο δρόμο ανάπτυξης που περιλαμβάνει την κοινωνικοποίηση της γης και του συνόλου των συγκεντρωμένων μέσων παραγωγής, τον κεντρικό σχεδιασμό της οικονομίας με βάση τις σύγχρονες λαϊκές ανάγκες. Αυτός ο δρόμος ανάπτυξης είναι ο μόνος που μπορεί να εξασφαλίσει για όλους τους εργαζομένους το δικαίωμα σε πλήρη και σταθερή εργασία με ποιοτικό ελεύθερο χρόνο, το δικαίωμα σε μόρφωση, αθλητική και πολιτική δραστηριότητα, το δικαίωμα για μεγάλους ανοιχτούς ελεύθερους χώρους πρασίνου με δυνατότητες αναψυχής, το δικαίωμα στην ασφαλή ποιοτική λαϊκή κατοικία, τη δυνατότητα για δωρεάν γρήγορες και ασφαλείς συγκοινωνίες. Το παραλιακό μέτωπο ανοιχτό για όλο τον λαό, με υποδομές από το κράτος για λαϊκό αθλητισμό και πολιτιστικές δραστηριότητες. Να διασφαλιστεί η δωρεάν πρόσβαση του λαού της Αττικής σε αυτό.

Εμείς, μετά απ’ όλα αυτά, δεν θα ψηφίσουμε το παρόν νομοσχέδιο, γιατί θεωρούμε ότι δεν έχει να κάνει με τις ανάγκες του λαού της Αττικής συνολικά.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Ευχαριστούμε τον Ειδικό Αγορητή του ΚΚΕ, κ. Χρήστο Κατσώτη.

Τον λόγο έχει ο Ειδικός Αγορητής της Ελληνικής Λύσης, κ. Αντώνιος Μυλωνάκης, για δέκα λεπτά.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, κανείς δεν αμφισβητεί κατ’ αρχάς τις καλές προθέσεις. Δεν το συζητάμε αυτό το πράγμα. Για να μην πάμε, γιατί είδα στην αρχή μία προστριβή, όταν ο κύριος Χατζηδάκης, σαν να είπε ότι, ρε παιδί μου εγώ έκανα μια προσπάθεια τεράστια. Πράγματι έκανε μια τεράστια προσπάθεια να μπορέσει να γίνει ένα έργο, εκεί στο Φλοίσβο, στην παραλία του Παλαιού Φαλήρου.

Κατ’ αρχάς, βλέπετε, όπως έχουμε πει πολλές φορές, κύριε Υπουργέ, ότι αυτός ο χώρος δωρίστηκε από τον τότε Πρωθυπουργό, τον κύριο Τζαννή Τζαννετάκη, ο οποίος το δώρισε στο Πολεμικό Ναυτικό. Σκεφτείτε πόσα χρόνια πέρασαν και έγινε σκουπιδότοπος, λέει ο Δήμαρχος. Ποιος φταίει γι’ αυτό φταίει; Φταίει ότι δεν το είχε φτιάξει κάποιος ιδιώτης; Φταίει το Πολεμικό Ναυτικό; Φταίει ότι δεν υπήρχαν λεφτά; Τι φταίει απ’ όλα; Θα σου πω εγώ τι φταίει. Ο κακός μας ο καιρός φταίει, κύριε Υπουργέ. Τίποτα δεν μπορούμε να κάνουμε. Είμαστε άχρηστοι.

Μόνο αν μας βάλουν το μαχαίρι στο λαιμό γινόμαστε ενεργητικοί και σοβαροί. Και αν δεν αλλάξουμε νοοτροπία δεν έχουν μέλλον ούτε τα παιδιά ούτε τα εγγόνια μας. Εμείς ξοφλάμε. Καταστρέψαμε μια χώρα. Αυτοί είμαστε. Ρωτήστε το δήμαρχο. Το βρήκα, λέει, σκουπιδότοπο. Γιατί να το βρει σκουπιδότοπο; Το Πολεμικό Ναυτικό ευθύνεται; Ερώτηση. Κάποιοι πρέπει να ευθύνονται τελικά σε αυτή τη χώρα. Εκτός αν δεν ευθύνεται κανένας.

Πάμε τώρα στο νομοσχέδιο το οποίο ουσιαστικά είναι μια κύρωση μιας Σύμβασης Δωρεάς μεταξύ του Ελληνικού Δημοσίου, που είναι ο δωρεοδόχος και της Αστικής μη Κερδοσκοπικής Εταιρείας επ΄ ονόματι «Κύκλωψ», δωρητής, ενός Πολιτιστικού Πάρκου.

Δεν αμφισβητεί κανείς τις προθέσεις του δήμου, του κ. Χατζηδάκη, ο οποίος άρχισε και του Υπουργείου βεβαίως. Δεν αμφισβητεί κανείς τις προθέσεις του επιχειρηματία, του εφοπλιστή, ο οποίος είναι ο κ. Θεοδωρίδης. Δεν ξέρω γιατί ούτε ο κ. Δρίτσας δεν το λέει ούτε κανένας. Δεν μπορώ να καταλάβω. Είναι ένα όνομα το οποίο ίσα ίσα περιποιεί τιμή. Δεν κατάλαβα για ποιο λόγο υπάρχει αυτή η κρυφή συμπεριφορά ορισμένων. Τι είμαστε, κρυψίνους, είμαστε εδώ;

Καταρχάς ο άνθρωπος, κ. Δρίτσα, η ίδια εταιρεία ο «Κύκλωψ» έχει φτιάξει και το σπίτι του Παύλου Μελά στην Κηφισιά, πάλι με τον Αλκιβιάδη Στεφανή, πάλι δωρίστηκε από την οικογένεια του Παύλου Μελά…

**ΘΕΩΔΟΡΟΣ ΔΡΙΤΣΑΣ (Εισηγητής της Μειοψηφίας):** (Ομιλεί εκτός μικροφώνου)

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):**  …ναι ναι έχει κάνει.

Δηλαδή, δεν πρέπει να ντρεπόμαστε, να φοβόμαστε να μιλάμε, ποιος είναι ο άνθρωπος και γιατί, μην τον πιάσουν κ.λπ.. Δεν κατάλαβα καλά.

**ΘΕΩΔΟΡΟΣ ΔΡΙΤΣΑΣ (Εισηγητής της Μειοψηφίας):** Το λέει η Σύμβαση.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Η Σύμβαση το λέει.

Εγώ μία ερώτηση έχω: Γιατί περνάει, κύριε Υπουργέ, μέσω της μη Κερδοσκοπικής Εταιρείας; Αυτή την απάντηση θέλω. Μία Αστική μη Κερδοσκοπική Εταιρεία η οποία είναι στη Δράμα, έχει έδρα τη Δράμα, που συστήθηκε το 2017. Έχω ορισμένα ερωτηματικά. Όχι ότι είναι κακό αλλά πρέπει να δούμε, γιατί έχουμε «καεί πολλές φορές στο χυλό» και πρέπει να «φυσάμε και το γιαούρτι» τώρα.

Επιδιώκεται λοιπόν η διευθέτηση διαφόρων ζητημάτων, κυρίως ιδιοκτησιακής, πολεοδομικής και οικονομικής φύσης, προκειμένου να καταστεί δυνατή η ανέγερση πολιτιστικού χώρου στην ευρύτερη περιοχή του Φαληρικού Δέλτα.

Το κύριο αντικείμενο της Σύμβασης, σύμφωνα πάντα με αυτό το οποίο γνωρίζουμε, αφορά την ανέγερση με δωρεά ιδιώτη του Πάρκο Ναυτικής Παράδοσης με την επωνυμία «Οδυσσέας, οι Έλληνες και η Θάλασσα» -μας το παρουσίασαν και είναι εξαιρετικό, τουλάχιστον στις μακέτες το είδαμε πάρα πολύ ωραίο και πιστεύω ότι το ίδιο θα γίνει όταν θα ολοκληρωθεί- μέσω του οποίου επιδιώκονται η προβολή και η προώθηση της ναυτοσύνης των Ελλήνων από την αρχαιότητα μέχρι σήμερα.

Έχουμε να πούμε αρκετά στις συζητήσεις όμως θέλω να δούμε στην ουσία τι περιλαμβάνει αυτή η Σύμβαση, η οποία -έχουν δίκιο κύριε Υπουργέ- η οποία Σύμβαση υπεγράφη τον Ιανουάριο του 2021.Έπρεπε να έρθει εδώ…

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Το μνημόνιο συνεργασίας λέτε; Ήταν σε πρωτόλεια μορφή.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ναι το μνημόνιο συνεργασίας.

Θα έπρεπε να έχει ενημερωθεί η Βουλή από τον τότε Αναπληρωτή Υπουργό τον κύριο Στεφανή. Καλό είναι να ενημερώνεται. Δηλαδή πραγματικά εγώ προσωπικά δεν το ήξερα. Χθες θα μας γινόταν μία επίδειξη. Δεν το γνώριζα καθόλου. Δηλαδή από χθες που το πήραμε μέχρι το να το δουν οι επιστημονικοί μας συνεργάτες να βγάλουμε μια άκρη, είχαμε και το άλλο το νομοσχέδιο σήμερα που ήταν στην Ολομέλεια σε εξέλιξη.

Τώρα το είδα και μου άρεσε πάρα πολύ, αλλά αυτά τα πράγματα πρέπει να τα μαθαίνουμε. Δεν είναι τίποτα. Κρυφά όλα γίνονται μεταξύ του Υπουργείου, του ιδιώτη κ.λπ.. Ανοίξτε το λίγο το θέμα να το μάθουμε και εδώ στη Βουλή, τι πάει να κάνει το Υπουργείο. Είναι μία ενέργεια η οποία δεν είναι άσχημη, ένας Νιάρχος, ας πούμε, εκεί στην περιοχή.

Θέλουμε να το δούμε λίγο, γιατί δεν έχουμε εμπιστοσύνη στις μη κυβερνητικές οργανώσεις, καθαρά τα πράγματα, κύριε Υπουργέ.

Δεν θέλω να θίξω τίποτα και κανέναν, αλλά έχουν δει τα μάτια μας πάρα πολλά.

Η ερώτηση μου από την αρχή και θα ήθελα μια απάντηση είναι, γιατί περνάει αυτή η δωρεά μέσω μιας μη κυβερνητικής οργάνωσης η οποία συνεστήθη το 2017;

Τι έσοδα έχει αυτή η μη κυβερνητική οργάνωση;

Από πού τα έχει αυτά τα έσοδα η μη κυβερνητική οργάνωση;

Δεν είναι η δωρεά ενός ανθρώπου ο οποίος είναι πραγματικά φιλέλληνας, ο οποίος είναι σοβαρός, είναι χαμηλών τόνων άνθρωπος ο οποίος θέλει να βοηθήσει τον τόπο του. Εδώ βλέπουμε ότι περνάει μέσω Εταιρείας.

Είναι άλλο το ένα θέμα, άλλο το άλλο θέμα.

Το Διοικητικό Συμβούλιο, λοιπόν, της «Κύκλωψ Αστική μη Κερδοσκοπική Εταιρεία» αποτελείται ως επί το πλείστον από νέους ανθρώπους οι οποίοι προφανώς έχουν τις κατάλληλες γνώσεις, αφουγκράζονται τις ανάγκες και Πρόεδρός της είναι ο κ. Θεοδωρίδης. Αυτό είναι ένα θέμα το οποίο είναι γεγονός. Αυτός είναι ο άνθρωπος.

Οι σκοποί τώρα της ΑΜΚΕ, πάντα σύμφωνα με την Ιστοσελίδα της, είναι η προστασία, διατήρηση και ανάδειξη της ιστορίας της τέχνης και τεχνολογίας που σχετίζεται με τη φωτογραφία και την κινούμενη οπτική εικόνα. Αυτά λέει η Ιστοσελίδα της.

Δεύτερον, η προστασία και η προβολή της βιοποικιλότητας του Νομού Δράμας.

Τρίτον, η προστασία και ανάδειξη κτιρίων και εν γένει χώρων μορφωτικού, πολιτιστικού, ιστορικού και φυσικού ενδιαφέρον στην περιοχή της Δράμας.

Τέταρτον, η στήριξη αθλημάτων της σκοποβολής και της κολύμβησης, καθώς και της διάδοσής τους στη νεολαία.

Πέμπτο, η χορήγηση οικονομικών ενισχύσεων και βραβείων σχετικών με τους σκοπούς της Εταιρείας.

Σύμφωνα με το άρθρο 6, ο προϋπολογισμός υλοποίησης του Πάρκου ανέρχεται κατά προσέγγιση στα 35 εκατ. ευρώ. Αυτό είναι το κόστος εκπόνησης όλων των μελετών, κόστος κατασκευής των εγκαταστάσεων, κόστος διαμόρφωσης του Πάρκου και το κόστος αγοράς, εγκατάστασης και τοποθέτησης του σταθερού και κινητού εξοπλισμού.

Αυτά είναι, κύριε Χατζηδάκη, 35 εκατομμύρια, περίπου.

Ερωτήματα τώρα σχετικά με το καταστατικό.

Δεν μιλάμε για τον δωρητή. Είπαμε τις απόψεις μας αξιοσέβαστος, σοβαρός, χαμηλών τόνων, κύριος, έχει ανέλθει μέσω της «ΚΥΚΛΩΨ» και το σπίτι του Παύλου Μελά στην Κηφισιά.

Το ερώτημα τώρα είναι για την ΑΜΚΕ, γιατί εδώ μιλάμε για ένα έργο, κύριε Υπουργέ, το οποίο και κοστίζει, αλλά και τα έξοδά του, το business plan, δηλαδή, το οποίο μας φέρνετε είναι εξαιρετικά δαπανηρό. Έξοδα 3 εκατομμύρια - έσοδα 2,5 εκατομμύρια, κατά προσέγγιση πάνε όλα αυτά.

Πού είναι το καταστατικό της Εταιρείας «ΚΥΚΛΩΨ Αστική μη Κερδοσκοπική Εταιρεία»;

Γιατί στην επίσημη Ιστοσελίδα δεν υπάρχει.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας)**: Στο παράρτημα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ωραία, θα το δούμε. Ίσως δεν το είδα.

Πώς μία ΑΜΚΕ τέτοια έξι ετών μπορεί να αναλάβει ένα έργο 35 εκατομμυρίων ευρώ και να το δωρίσει στο Ελληνικό Δημόσιο. Φαίνεται λογικό από τα έσοδά της;

Εν πάση περιπτώσει, δεν είμαστε αρνητικοί, για να εξηγηθούμε από την αρχή, από την πρώτη στιγμή σας το λέω. Είναι ένα έργο πολύ θετικό, ένα έργο που θα αναβαθμίσει την περιοχή, ένα έργο που πραγματικά είναι χρήσιμο για την κοινωνία και, κυρίως, για μικρά παιδιά και νέους ανθρώπους που θέλουν να μάθουν για την ελληνική ναυτοσύνη κ.λπ., όμως πρέπει να τα ελέγξουμε όλα. Αυτή είναι η Βουλή, κύριε Υπουργέ. Έτσι λειτουργεί το Κοινοβούλιο.

Θα τα δούμε και κάτ.΄ άρθρο, θα ακούσουμε και τους φορείς να δούμε τι έχουν να μας πουν, διότι και η Σύμβαση αυτή για πόσα χρόνια θα είναι; Για 50 χρόνια το λιγότερο, για 70 χρόνια, για 100 χρόνια; Δεν ξέρουμε πόσο θα είναι αυτό.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας)**: Εσαεί.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης):** Ποιοι θα είναι στο Διοικητικό Συμβούλιο;

Ωραία κύριε Υπουργέ, θα τα δούμε όλα ένα . Θα δούμε τα μέλη της, θα δούμε πώς θα γίνεται αυτό πράγμα. Διότι είναι θέμα και οικονομικό. Τα πάντα είναι θέμα. Το ότι μπορεί να γίνει ένα καλό έργο στην περιοχή, πρέπει να γίνει ένα καλό έργο στην περιοχή. Το δημόσιο θα έχει τον έλεγχο του πάντα και να μπορέσουμε να το χαρούμε όπως χαιρόμαστε και άλλα έργα τέτοια. Η Ελληνική Λύση επιφυλάσσεται. Ευχαριστώ πολύ.

**ΑΝΑΣΤΑΣΙΟΣ ΔΗΜΟΣΧΑΚΗΣ(Αντιπρόεδρος της Επιτροπής):**Ευχαριστούμε τον Ειδικό Αγορητή της Ελληνικής Λύσης κ. Αντώνιο Μυλωνάκη.

Το λόγο έχει ο Ειδικός Αγορητής του ΜέΡΑ25 κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ(Ειδικός Αγορητής του ΜέΡΑ25):** Σας ευχαριστώ πολύ, κύριε Πρόεδρε. Θα είμαι εξαιρετικά σύντομος, καθώς η ώρα είναι προχωρημένη και οι προλαλήσαντες συνάδελφοι είπαν τα περισσότερα.

Σύμφωνα με το πρώτο άρθρο της παρούσας σύμβασης, που θα μπει αύριο στη Βουλή για ψήφιση, σκοπός του παρόντος είναι η διευθέτηση των ιδιοκτησιακών, πολεοδομικών και οικονομικών ζητημάτων, προκειμένου να δημιουργηθεί με δωρεά ιδιώτη, ο πολιτιστικός χώρος στο Πάρκο Ναυτικής Παράδοσης με την επωνυμία «Οδυσσέας, οι Έλληνες και η θάλασσα». Αυτό θα συμβεί στην ευρύτερη περιοχή του φαληρικού δέλτα, είναι το πρώτο πράγμα που προκαλεί εντύπωση, με το οποίο επιδιώκεται, με το έργο αυτό, η προβολή και η προώθηση της ναυτοσύνης των Ελλήνων από την αρχαιότητα έως σήμερα.

Το πάρκο, όπως προ είπα, θα κατασκευαστεί στο δέλτα Φαλήρου, ενώ τη δωρεά κάνει μία αστική μη κερδοσκοπική εταιρεία, ΑΜΚΕ σε συντομία, με την επωνυμία Κύκλωψ, η οποία εδρεύει στη Δράμα. Διαβάζουμε στη σύμβαση, κύριε Πρόεδρε, κυρίες και κύριοι συνάδελφοι, τον τρόπο με τον οποίο η εν λόγω ΑΜΚΕ το πάρκο. Η Κύκλωψ φιλοδοξεί το πάρκο να αντανακλά στο σύνολό του τις βασικές αρχές της κοινωφελούς δράσης. Ας δούμε τώρα από την ιστοσελίδα της εταιρείας Κύκλωψ, καθώς το καταστατικό της δεν έχει κατατεθεί στο νομοσχέδιο της κύρωσης της σύμβασης της δωρεάς τους, ποιοι είναι αυτοί οι κοινωφελείς σκοποί και οι αρχές;

Διαβάζω το καταστατικό της εταιρείας. Οι μη κερδοσκοπικοί και κοινωφελείς σκοποί της εταιρείας είναι. Πρώτον, προστασία, διατήρηση και ανάδειξη της ιστορίας της τέχνης και της τεχνολογίας, που σχετίζεται με τη φωτογραφία και την κινούμενη οπτική εικόνα. Δεύτερον, η προστασία και η προβολή της βιοποικιλότητας του νομού Δράμας. Τρίτον, η προστασία και η ανάδειξη κτιρίων και εν γένει χώρων μορφωτικού, πολιτιστικού, ιστορικού και φυσικού ενδιαφέροντος, στην περιοχή της Δράμας. Τέταρτον, η στήριξη των αθλημάτων της σκοποβολής και της κολύμβησης, καθώς και της διάδοσής τους στη νεολαία.

Πέμπτο, η χορήγηση οικονομικών ενισχύσεων και βραβείων σχετικών με τους σκοπούς της εταιρείας.

Αυτή, λοιπόν, κυρίες και κύριοι συνάδελφοι, η Δραμινή ΑΜΚΕ, θα χρηματοδοτήσει με 35 εκατομμύρια ευρώ και θα οικοδομήσει πάρκο ναυτικής παράδοσης στο δέλτα Φαλήρου. Πιο λογικό θα ακουγόταν να το έκανε στο δέλτα του Νέστου, ας πούμε για παράδειγμα.

Δεύτερον και το πιο σημαντικό απ’ όλα. Οι όροι δόμησης είναι επιεικώς απαράδεκτοι, κύριε Πρόεδρε. Διαβάζω από τη σύμβαση. Δόμηση 12.000 τ.μ. και κάλυψη 7.600 τ. μ.. Μέγιστο ύψος εγκαταστάσεων και βοηθητικών εγκαταστάσεων 22 μέτρα. Να επιτρέπεται δόμηση εντός ζώνης αιγιαλού και παραλίας έως 400 τετραγωνικών μέτρων κλπ. κλπ. Με συγχωρείται, αλλά σοβαρά τώρα, 22 μέτρα ύψος στο δέλτα Φαλήρου, 12.000 τετραγωνικά μέτρα δόμηση, 400 τετραγωνικά εντός αιγιαλού και παραλίας; Πραγματικά θα σας ρωτήσω. Σοβαρολογείτε; Γιατί είναι πραγματικά ανησυχητικό αν σοβαρολογείτε.

Προφανώς πρόκειται, κατά τη γνώμη μας, του ΜέΡΑ25, για εταιρεία όχημα, η οποία εξυπηρετεί την κατά παρέκκλιση πολεοδόμηση στο δέλτα του Φαλήρου. Αυτό φαίνεται ξεκάθαρα και από την αναφορά στη σύμβαση της εταιρείας της Κύκλωψ. Στο νούμερο 13 γράφει «Κύκλωψ, η αστική μη κερδοσκοπική εταιρεία με την επωνυμία Κύκλωψ, αστική μη κερδοσκοπική εταιρεία, η οποία εδρεύει στη Δράμα ή όπου αλλού μεταφερθεί η έδρα της, μετά την υπογραφή της σύμβασης, καθώς επίσης και οποιοσδήποτε καθολικός διάδοχος της, όπου μεταφερθεί».

Εδρεύει, λοιπόν, στη Δράμα ή όπου αλλού πάει. Κάπως ομιχλώδης διατύπωση, έτσι; Δεν συμφωνείτε; Όπου γης και πατρίς; Γιατί ανησυχούμε, για παράδειγμα, μήπως, ίσως, μεταφερθεί η έδρα της κάπου μέσα στο Ίδρυμα Σταύρος Νιάρχος, για παράδειγμα, που είναι ακριβώς δίπλα στην περιοχή. Ή άλλη εκδοχή, σε κάποιο ακίνητο από τα χιλιάδες του κυρίου Προκοπίου, που έχει άλλωστε στην ιδιοκτησία του όλη την αθηναϊκή Ριβιέρα. Θα δούμε τι από όλα αυτά ισχύει. Εντωμεταξύ, καταψηφίζουμε, κύριε Πρόεδρε και με τα δύο μας χέρια. Σας ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής) :** Κι εμείς σας ευχαριστούμε κύριε Γρηγοριάδη. Το λόγο έχει ο κ. Δρίτσας, επί της διαδικασίας.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας) :** Ευχαριστώ πολύ.

Κύριε Πρόεδρε, ενημερώθηκα από εσάς πριν από λίγο, ότι τουλάχιστον δύο από τις προτάσεις μας δεν έγιναν δεκτές και δεν καταλαβαίνω το λόγο. Πρότεινα τον Οργανισμό Ρυθμιστικού Σχεδίου Αθήνας. Δεν είχα στοιχεία να δώσω, αλλά είναι πασίγνωστος Οργανισμός, εν πάση περιπτώσει, υψηλού κύρους, με τον οποίο δεν έχω καμία σχέση εγώ, όπως πρότεινα το Δήμαρχο Πειραιά, με τον οποίο, επίσης, καμία σχέση δεν έχω. Πρότεινα όμως και το Εργαστήριο Αστικού Περιβάλλοντος της Σχολής Αρχιτεκτόνων του Εθνικού Μετσόβιου Πολυτεχνείου που είναι ad hoc η δομή η πανεπιστημιακή και ερευνητική για τέτοιου είδους ζητήματα. Και διερευνώντας τα ζητήματα, έμαθα ότι έχει συμμετάσχει στο παρελθόν στο σχεδιασμό αυτών. Και απεκλείσθη, διότι λέει, δεν σχετίζεται με το έργο. Αυτό μου είπατε και δεν καταλαβαίνω τι κριτήριο είναι αυτό.

Το δεύτερο που πρότεινα και απεκλείσθη, είναι ο Σύνδεσμος Φυλακισθέντων και Εξ ορισθέντων της Δικτατορίας, όπου στο λιμάνι αυτό με υπουργική απόφαση, πολλά- πολλά χρόνια ελλιμενιζόταν το ιστορικό πλοίο «Βέλος» του Κινήματος του Ναυτικού εναντίον της Δικτατορίας και όλη η Πολιτεία και το Υπουργείο Εθνικής Άμυνας, κάθε χρόνο εκεί έκανε τελετή ανάδειξης. Επίσης, προβλέπεται η συντήρησή του στο ναύσταθμο, γιατί χρειάζεται συχνή συντήρηση σε κοντινό μέρος, δηλαδή, κατάλληλο. Αυτό έχει πάει στη Θεσσαλονίκη. Καλό είναι. Να το δουν και οι Μακεδόνες και οι πολίτες της Βόρειας Μακεδονίας. Γιατί όχι; Εδώ, όμως, δεν είναι θέμα. Τα πολιτικά κόμματα έχουν δικά τους κριτήρια. Προτείνουν και εφόσον δεν συμπληρώνεται ο αριθμός - και εδώ δεν συμπληρώνεται- εξ ορισμού γίνεται δεκτή η πρόταση. Είναι θέμα κανόνων δημοκρατικής τάξης.

Παρακαλώ, κύριε Πρόεδρε λοιπόν, να έρθει και ο ΣΦΕΑ και το Εργαστήριο Αστικού Περιβάλλοντος. Τα κριτήρια είναι δικά μας, του κάθε κόμματος και δεν υπεισέρχεται άλλο κριτήριο. Αυτός είναι ο κανόνας λειτουργίας των Επιτροπών και της Βουλής στην ακρόαση φορέων και επομένως, δεν υπάρχει κανένα δικαίωμα, να το πω έτσι, να μη γίνεται δεκτή η πρότασή μας. Παρακαλώ να τη δεχθείτε και έστω και αν είναι πολύ αργά, να ειδοποιηθούν οι συγκεκριμένοι άνθρωποι. Ευχαριστώ.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής) :**  Το λόγο έχει ο τελευταίος εκ των ομιλητών βουλευτών, ο κ. Αθανάσιος Δαβάκης, μέσω WebEx .

**ΑΘΑΝΑΣΙΟΣ ΔΑΒΑΚΗΣ :** Σας ευχαριστώ πολύ κύριε Πρόεδρε.

Ήθελα να αναφερθώ στο συγκεκριμένο νομοσχέδιο -σύμβαση την οποία αυτή τη στιγμή συζητούμε, διότι πριν από αρκετά χρόνια, το 2013, ως Υφυπουργός Εθνικής Αμύνης, είχα επισκεφθεί το διευθυντικό στέλεχος του Ιδρύματος Σταύρου Νιάρχου, τον κ. Ζερβάκη, αναφέροντάς του τη συγκεκριμένη προοπτική, δηλαδή, τη δημιουργία ενός Πάρκου Ναυτικής Παράδοσης. Αυτό είχε προέλθει από μια σύσκεψη που είχε γίνει τότε στο Υπουργείο, με τον τότε Πρόεδρο του Πάρκου Ναυτικής Παράδοσης, το Ναύαρχο κύριο Κυριάκο Κυριακίδη. Τα λέω αυτά για την ιστορία και θα αναφερθώ μετά στο νομοσχέδιο. Και τότε ο κ. Ζερβάκης, μετά από αρκετή συζήτηση, με πολλή προσοχή και επιμέλεια, μας είπε ότι προτίθενται να συμβάλουν κατά το ήμισυ στη δαπάνη του συγκεκριμένου έργου, τη δημιουργία, δηλαδή, του πάρκου, εάν βρεθεί και το υπόλοιπο ήμισυ του απαιτούμενου ποσού.

Αυτά για την ιστορία. Δεν προχώρησε τίποτα, μέχρι που ευρέθη ο άνθρωπος που ανέστησε την οικία του Παύλου Μελά, ο ευεργέτης θα έλεγα και ευπατρίδης κ. Θεοδωρίδης, για να συμβάλει και να δημιουργήσει την προοπτική εκείνη η οποία αποτελούσε το λόγο για να δημιουργηθεί το πάρκο αυτό. Ποιο; Η οικονομική συμβολή.

Εγείρονται διάφορα ερωτήματα παρακολουθώντας τη συνεδρίαση της Επιτροπής μας. Ερωτήματα, τα οποία προέρχονται και θα τα κατανείμω κατά το ήμισυ από μια ιδεοληψία της Αριστεράς. Ανεφέρθη από το Κομμουνιστικό Κόμμα, ότι θα γίνει - δεν μπορώ να το καταλάβω - εμπορικό κέντρο το συγκεκριμένο πάρκο. Είδα τη μακέτα και ουσιαστικά εν πάση περιπτώσει ο καθένας τα βλέπει με το δικό του και τη δική του οπτική γωνία. Σέβομαι την οποιαδήποτε άποψη, αλλά πως βρεθήκαμε στο εμπορικό κέντρο, κατά τον Εισηγητή του Κομμουνιστικού Κόμματος δεν μπορώ να το καταλάβω.

Άκουσα προηγουμένως τον συνάδελφό του ΜέΡΑ 25, ότι αναφέρθηκε σε εταιρεία όχημα, η οποία βρίσκεται πίσω από την όλη προσπάθεια. Όσο και να είναι σχετικά αυτά τα επιχειρήματα ή ερειδώμενα πάνω σε ιδεοληπτικές απόψεις, οφείλει η πολιτική ηγεσία και είμαι βέβαιος ότι θα το κάνει, να απαντήσει σε ένα προς ένα στις επόμενες συνεδριάσεις. Το λέω αυτό, για να αποκλείσουμε την οποιαδήποτε σκιά που μπορεί να προέλθει από τη συγκεκριμένη προσπάθεια που είναι μια σημαντική προσπάθεια και επαναλαμβάνω, αν δεν βρισκόταν ο ευεργέτης, ο συγκεκριμένος πλοιοκτήτης δεν θα μπορούσε να προχωρήσει, γιατί το έζησα και γι αυτό το λέω. Από την άλλη μεριά, να υπάρχει μια ξεκάθαρη θέση, άποψη και θα έλεγα αποκλεισμός της οποιασδήποτε σκιάς.

Θέλω να συγχαρώ τους συντελεστές, να ευχαριστήσουμε όλοι τον άνθρωπο ο οποίος συμβάλλει με την δική του οικονομική συμβολή σε αυτό και είμαι βέβαιος, όπως είδα η συγκεκριμένη μακέτα αλλά και η μελετήτρια την οποία γνωρίζω από άλλη υπόθεση, από το μουσείο της Σπάρτης, η οποία πραγματικά κοσμεί το χώρο της, είναι κάτι μοναδικό αυτό το οποίο θα υπάρξει. Ένα μοναδικό γεγονός το οποίο πιστεύω αγαπητοί συνάδελφοι, κύριε πρόεδρε, είναι ότι ανατρέχοντας στα πρακτικά της αποψινής συνεδρίασης αλγεινές μόνο εντυπώσεις όσον αφορά τον αρνητισμό θα έχουμε παρά θετικές.

Επαναλαμβάνω, όμως, είναι καθήκον και υποχρέωση της πολιτικής ηγεσίας να απαντήσει, να δικαιολογήσει την συγκεκριμένη θα έλεγα αρνητική άποψη, μάλλον να διαλύσει τη συγκεκριμένη αρνητική άποψη πάνω σε ζητήματα που προανέφερα, που εγώ θα τα έλεγα ιδεολογικής ενδεχομένως τοποθέτησης, για να είναι ξεκάθαρο το τοπίο. Ευχαριστώ πολύ κύριε πρόεδρε.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Θα ήθελα να απαντήσω στον κύριο Δρίτσα που είναι και ο Εισηγητής της Μειοψηφίας, ότι επελέγησαν από τη Νέα Δημοκρατία τρεις προτεινόμενοι φορείς. Επίσης, επελέγησαν από την πλευρά του ΣΥΡΙΖΑ τρεις προτεινόμενοι φορείς παρά την πλειοψηφία. Είμασταν απλόχεροι κύριε Πρόεδρε.

Άρα, λοιπόν, θα ήθελα να σας ενημερώσω, αν τόσο πολύ επιμένετε, μπορούν να κατατεθούν σχετικά υπομνήματα που να σχετίζονται με το όλο θέμα μας. Ο λόγος είναι ότι δεν υπάρχει συνάφεια, δεν είναι σχετιζόμενα. Η ταχύτητα η κοινοβουλευτική, είναι πάρα πολύ μεγάλη, διότι, ως γνωστόν αύριο στις 10 και μισή, θα έχουμε την εκ νέου συνεδρίαση της Διαρκούς Επιτροπής Εθνικής Άμυνας και Εξωτερικών υποθέσεων.

Το λόγο έχει ο κύριος Χαρδαλιάς.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Εγώ καταλαβαίνω ότι δεν θέλετε και δεν καταλαβαίνω γιατί δεν θέλετε και γιατί νομίζετε ότι έχετε το δικαίωμα να μην θέλετε. Δεν το έχετε το δικαίωμα, κύριε Πρόεδρε (*ομιλεί εκτός μικροφώνου*).

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Σεβαστέ κύριε Δρίτσα, εδώ θα είμαστε να δούμε τα υπομνήματα όλων των ενδιαφερομένων. Λοιπόν, κύριε Πρόεδρε, κυρίες και κύριοι βουλευτές, ήθελα ερχόμενος, τέλος πάντων, στη διαδικασία αυτής της Επιτροπής, αυτής της πρώτης ανάγνωσης, δεν σας κρύβω είχα μια μικρή αισιοδοξία ότι θα είναι κάτι το οποίο θα αγκαλιαστεί στο σύνολό του από όλες τις πτέρυγες, ακόμα κι αν επιμέρους ζητήματα μπορούν να μας προβληματίζουν ή να πηγαίνουν κόντρα σε διαδικασίες και προσεγγίσεις οι οποίες στο παρελθόν μας απέτρεπαν. Γιατί; Δεν είναι μόνο ο σκοπός του έργου. Δεν είναι μόνο η σημαντικότητα του έργου. Είναι ότι αφορά μια δωρεά και αυτός που εισηγείται το έργο αυτό, αν μη τι άλλο, είναι το Υπουργείο Εθνικής Άμυνας και αυτός που το εισηγείται εγγυάται και τις διαδικασίες.

Είμαι πολύ χαρούμενος που μου δόθηκε ευκαιρία να συνεχίσω την εξαιρετική δουλειά του προηγούμενου Υφυπουργού, του κυρίου Στεφανή και μαζί με όλους τους συνεργάτες και όλους τους εμπλεκόμενους, μέσα από αλλεπάλληλες συσκέψεις, συνεδριάσεις, διαβουλεύσεις, συζητήσεις βρισκόμαστε σήμερα ενώπιόν σας για να σας ζητήσουμε να κυρώσετε αυτή τη σύμβαση. Μία σύμβαση η οποία όλο αυτό τον καιρό ήταν, αν θέλετε, προϊόν μιας ζύμωσης μεταξύ αυτών που θα ήθελε το Υπουργείο Άμυνας να συμβεί εκεί και αυτό που είχε οραματιστεί ο ευεργέτης, γιατί περί ευεργέτου πρόκειται, ο κύριος Θεοδωρίδης. Και όλο αυτό, πιστέψτε με, δεν ήταν πάρα πολύ εύκολο.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Πείτε τον δωρητή γιατί ευεργέτης ακούγεται κάπως (*ομιλεί εκτός μικροφώνου*).

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Εντάξει, κάποιος ο όποιος έχει καταβάλει υπέρογκα ποσά για ζητήματα τα οποία αφορούν την εθνική μνήμη και με το σπίτι του Παύλου Μελά και με το Πάρκο Ναυτικής Παράδοσης και, πιστέψτε με, στην ευρύτερη περιοχή συνδράμει με έργα εξαιρετικά σημαντικά και περιοχές δύσκολες, όπως είναι η Δράμα και η ευρύτερη περιοχή, νομίζω ότι θα μπορούσε να τον χαρακτηρίσουμε ευεργέτη. Θέλετε δωρητή; Δωρητή. Αλλά, ξέρετε κάτι; Ξέρετε πόσο σεβασμό σας έχω και προσπαθώ όλους αυτούς τους μήνες να σας τον δείχνω τον σεβασμό που έχω και στην εμπειρία σας και στην πορεία σας. Διακρίνω, όμως, μια αμηχανία από την πρώτη στιγμή και, ξέρετε κάτι, το Κομμουνιστικό Κόμμα έχει σταθερές απόψεις σε αυτό. Αλλά αισθάνομαι ότι ενεργοποιήθηκαν κάποια, έτσι, ιδεοληπτικά συνωμοσιολογικά σύνδρομα σε σχέση με το έργο καθαυτό, ένα έργο εξαιρετικό, σημαντικό για την ευρύτερη περιοχή. Βλέπω ότι οι ερωτήσεις που κάνατε είναι ενδεικτικές. Δηλαδή, κάνετε αναφορά στο ότι η συγκεκριμένη ναυτιλιακή εταιρεία η έδρα της είναι στη Λιβερία. Το πρώτο που προστρέξατε να δείτε είναι που είναι η έδρα της, που είναι η έδρα της.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Εμένα με ενοχλεί (*ομιλεί εκτός μικροφώνου*).

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Σας ενοχλεί. Δεν προστρέξατε να δείτε όμως και καταθέσατε κάτι το οποίο δεν ισχύει στην Επιτροπή. Την ίδια ώρα αντί να προστρέξετε, να διαβάσετε τουλάχιστον τις βασικές αρχές και τα βασικά άρθρα προστρέξατε που είναι η σημαία. Καλώς.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Είμαι πολύ διαβασμένος (*ομιλεί εκτός μικροφώνου*).

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Σας παρακαλώ, εγώ δεν σας διέκοψα. Δεν σας διέκοψα, δεν σας διέκοψα. Σας παρακαλώ.

Ήρθατε εδώ και μας λέτε θα προχωρήσει χωρίς άδειες. Ποιος το λέει αυτό; Διαβάστε το άρθρο 7. Το Υπουργείο Περιβάλλοντος, η Διεύθυνση Αρχιτεκτονικής Οικοδομικών Κανονισμών και άδειο δοτήσεων θα βγάλει όλες τις απαραίτητες άδειες. Δεν εξαιρείται από καμία άδεια, γιατί υπάρχει και θέμα σεβασμού στο περιβάλλον και αυτό είναι αυτό που έχουμε αποφασίσει και με το δήμο Παλαιού Φαλήρου και με όλους τους εμπλεκόμενους. Γιατί ο σεβασμός στο περιβάλλον για εμάς είναι εξαιρετικά σημαντικό εγχείρημα και είναι προτεραιότητα. Είναι αυτοσκοπός, θα έλεγα.

Αντιλαμβάνομαι τον τρόπο που το προσεγγίζετε. Επειδή όλοι έχουμε θητεύσει στην αυτοδιοίκηση και όλοι γνωρίζουμε τα πραγματικά δεδομένα, λυπάμαι που σας το λέω, αλλά αυτοαναιρείστε. Λέτε ότι πρόκειται για ένα πάρκο που θα λειτουργήσει με ιδιωτικοοικονομικά κριτήρια και παρακάτω μόνος σας παραδέχεστε και λέτε ότι ξέρουμε τι γίνεται με τα πάρκα που έχουν εγκαταλειφθεί. Όλα τα πάρκα που έχουν εγκαταλειφθεί είναι αυτά που προσπαθεί χρόνια τώρα το ελληνικό δημόσιο και οι δήμοι, χωρίς πόρους, χωρίς δυνατότητες, να τα κρατήσουν ζωντανά.

Όπου έχει εμπλακεί η ιδιωτική πρωτοβουλία βλέπετε ότι φέρνει συγκεκριμένα αποτελέσματα. Αποτελέσματα που έχουν αποτύπωμα, όχι μόνο περιβαλλοντικό στην κάθε περιοχή, αλλά και οικονομικό, που αφορά σε νέες θέσεις εργασίας, που αφορά στη δυνατότητα των πολιτών να επισκέπτονται τους χώρους αυτούς. Μιλάμε για ένα εγχείρημα που δεν έχει μουσειακή προσέγγιση, έχει εκπαιδευτική προσέγγιση και αυτό πρέπει να είναι ξεκάθαρο. Θεωρώ ότι υπάρχει χρόνος ακόμα και να ενημερωθείτε. Είμαστε εδώ αύριο και καθ’ όλη τη διάρκεια της εβδομάδας να απαντήσουμε σε κάθε ερώτημα που θα μας τεθεί.

Αυτό το συγκεκριμένο εγχείρημα είναι εξαιρετικά σημαντικό έργο και βλέπετε ότι με το συγκεκριμένο σχέδιο νόμου ρυθμίζονται αρχικά τα ζητήματα που άπτονται κυρίως του ιδιοκτησιακού καθεστώτος των διαφόρων εδαφικών ζωνών, στην έκταση των οποίων θα αναπτυχθεί το πάρκο. Γιατί; Για να αρθούν τυχόν κωλύματα στην ανέγερση του. Είπατε κάποια στιγμή, γιατί πρέπει να γίνει αυτό και πως δεν διασφαλίζεται το δημόσιο. Το αντίθετο. Κάνατε αναφορά στην ανάλυση συνεπειών ρύθμισης και γιατί δεν είναι δυνατόν να αντιμετωπιστεί στο πλαίσιο της υφιστάμενης νομοθεσίας.

Γράφει από κάτω, αλλά δεν το είπατε. Τι λέει από κάτω; Απαιτείται ειδική νομοθετική ρύθμιση προκειμένου να καθοριστούν οι ειδικοί όροι και οι προϋποθέσεις για τη δημιουργία και υλοποίηση του πάρκου και να διασφαλιστεί ο δημόσιος χαρακτήρας του πάρκου. Σκοπός που δεν δύναται να εξυπηρετηθεί με αλλαγή υφιστάμενου Προεδρικού Διατάγματος, Υπουργικής Απόφασης ή άλλης τις κανονιστικής πράξης. Δηλαδή, μας μέμφεστε γιατί κάνουμε το καλύτερο δυνατόν για να διασφαλίσουμε τα δικαιώματα του δημοσίου και είναι σημαντικό να επισημανθεί ότι οι υπόψιν εκτάσεις παραχωρούνται κατά χρήση στο Γενικό Επιτελείο Ναυτικού και εν συνεχεία, στο φορέα διαχείρισης του πάρκου, αποκλειστικά και μόνο για την εκπλήρωση του θεσπιζομένου κοινωνικού σκοπού, ενώ έχει προβλεφθεί και διαδικασία άρσης της παραχώρησης σε περίπτωση ματαίωσης ή παύσης της εκπλήρωσης του, με σκοπό τη διασφάλιση του δημοσίου συμφέροντος.

Όλες οι απαραίτητες ασφαλιστικές δικλείδες βρίσκονται μέσα στο σώμα που έχετε και μπορείτε να μελετήσαμε. Ομοίως, επιδιώκεται η ρύθμιση θεμάτων πολεοδομικής φύσεως, χρήσεων γης, καθώς και των δραστηριοτήτων που θα αναπτυχθούν σε αυτό από τον οργανισμό διοίκησης, υπό τον αποκλειστικό έλεγχο του ελληνικού δημοσίου.

Δείτε το Διοικητικό Συμβούλιο που θα τρέξει το όλο εγχείρημα. Δύο εκπρόσωποι του Υπουργείου Εθνικής Άμυνας, μεταξύ των οποίων και ο Πρόεδρος. Υπουργείο Εμπορικής Ναυτιλίας που είναι και ο Αντιπρόεδρος. Εκπρόσωπος του Υπουργείου Οικονομικών. Ξέρετε ότι στα θέματα αυτά το Υπουργείο Οικονομικών και αυστηρό είναι και είναι πολύ σημαντικό να συμμετέχει και ήταν κάτι που το αποδέχτηκε ο δωρητής από την πρώτη στιγμή, δείχνοντας και τη διάθεση του και την πρόθεση του.

Από εκεί και πέρα, με τις διατάξεις του σχεδίου νόμου καθορίζεται και η νομική μορφή του ιδρυόμενου οργανισμού. Συστήνεται με την κύρωση της σύμβασης δωρεάς που υπεγράφη στις 2 Φεβρουαρίου μεταξύ του ελληνικού δημοσίου και της εταιρείας «Κύκλωψ» και όπως είπα, προβλέπονται μεταξύ των άλλων οι λεπτομέρειες για τη λειτουργία και διοίκηση του, η άσκηση της εποπτείας από το Υπουργείο Εθνικής Άμυνας και δη από τον ίδιο τον Υπουργό, το χρονοδιάγραμμα υλοποίησης του πάρκου, η σύσταση επιτροπής για την παρακολούθηση της υλοποίησης του χρονοδιαγράμματος εργασιών, η αξία της δωρεάς, η χρηματοδότηση του έργου εξ ολοκλήρου από την εταιρεία, καθώς και η υποχρέωση δωρεάς προς το ελληνικό δημόσιο του συνόλου της συμμετοχής της στον ιδρυόμενο οργανισμό κατά την ολοκλήρωση του πάρκου.

Γιατί σας τρομάζουν όλα αυτά; Πέραν των ανωτέρων ή των τεχνικών ζητημάτων θα πρέπει να υπογραμμιστεί ότι η δημιουργία του πάρκου θα έχει σημαντικές ωφέλειες, τόσο για την τοπική και όχι μόνο οικονομία. Θα δημιουργηθούν νέες θέσεις εργασίας διαφόρων ειδικοτήτων, τόσο κατά την περίοδο κατασκευής του, όσο και μετά, κατά τη λειτουργία του. Ασφαλώς θα αποφέρει κέρδη στον τοπικό Δήμο, δεδομένου ότι σε συνδυασμό με τα συντελούμενα έργα ανάπλασης του φαληρικού όρμου θα αναβαθμίσει ακόμα περισσότερο την περιοχή, με την προσέλκυση επισκεπτών και του ανάλογου επενδυτικού ενδιαφέροντος.

Ο χώρος θα αποτελέσει πόλο έλξης, πόλο ενδιαφέροντος κάθε ενδιαφερόμενου για τη ναυτιλία και την ναυτική μας παράδοση και ιστορία, όπως των μαθητών, των τουριστών και των ναυταθλητικών ενώσεων και σωματείων, των ναυτιλιακών εταιρειών, των ιστορικών ιδρυμάτων και ιδρυμάτων σχετιζόμενων με το θαλάσσιο περιβάλλον, καθώς και συνεδριακών φορέων, δεδομένου ότι θα διαθέτει τη δυνατότητα διεξαγωγής πολλαπλών εκδηλώσεων και εκθέσεων, με μία ευέλικτη αίθουσα συνεδρίων χωρητικότητας 400 ατόμων, με αίθουσες εκπαιδευτικών προγραμμάτων με σύγχρονο εξοπλισμό, σύγχρονους χώρους βιβλιοθήκης, καθώς και καταστήματα εστίασης, αναψυκτήρια, χώρους στάθμευσης και τα λοιπά.

Επιπρόσθετα, θα αυξήσει την επισκεψιμότητα στα πλωτά μας μουσεία, στο θωρηκτό Αβέρωφ, στην Τριήρης ΟΛΥΜΠΙΑΣ, ενώ θα καταστεί εφικτή και η πρόσβαση του κοινού στο υποβρύχιο -τύπου 209, το υποβρύχιο- Πρωτεύς,  το οποίο και θα εγκατασταθεί στο χώρο ,με σκοπό τη λειτουργία του ως άνω μουσείου.

Τι κάναμε;

Κάναμε κάτι, ανακαλύψαμε κάτι ξεχωριστό;

Ήρθαμε να δημιουργήσουμε ένα νέο δεδομένο σύμβασης;

Ακολουθήσαμε το πρότυπο και τη σύμβαση του Νιάρχος και σε αρχιτεκτονικό επίπεδο και σε επίπεδο του σχεδίου σύμβασης καθαυτής.

Άρα, λοιπόν, μην μεμψιμοιρούμε πάνω από όλα αυτά.

Όπως γίνεται αντιληπτό, το πάρκο θα αποτελέσει τον κοινό τόπο συνάντησης της ελληνικής ναυτιλίας σε όλες της τις εκφάνσεις, του Πολεμικού μας Ναυτικού, του Λιμενικού Σώματος, της Ελληνικής Ακτοφυλακής και του Εμπορικού Ναυτικού, ενώ παράλληλα θα προβάλουμε με τον καλύτερο δυνατό τρόπο τον ηγετικό ρόλο της ελληνικής ναυτιλίας παγκοσμίως.

Όπως καταλαβαίνετε, πρόκειται για ένα πολύ μεγάλο εγχείρημα, με ωφέλεια στην εθνική ιστορική μνήμη, με ωφέλεια στην εθνική ιστορική παράδοση, με παράλληλη ανταποδοτικότητα, τόσο για την τοπική κοινωνία, την τοπική οικονομία και ανάπτυξη, όσο και για την εθνική μας οικονομία, είτε μέσω της επαύξησης της περιουσίας του δημοσίου, -γιατί περί αυτού πρόκειται- κατά 35 εκατομμύρια ευρώ στο τέλος του έργου με την αποδοχή της δωρεάς, είτε από την προσκόμιση κερδών από την λειτουργία του πάρκου στο διηνεκές.

Ας μην προσπαθούμε να δαιμονοποιήσουμε όλη αυτή την προσπάθεια.

Επιτρέψτε μου, ολοκληρώνοντας, να κάνω μια ειδικότερη αναφορά στον κύριο Αναστάσιο Άρη Θεοδωρίδη, Πρόεδρο της Αστικής μη Κερδοσκοπικής Εταιρείας Κύκλωψ, ο οποίος είναι μια ξεχωριστή προσωπικότητα, κύριε Δρίτσα, ένας άξιος συνεχιστής της παράδοσης συνεισφοράς της ελληνικής εφοπλιστικής κοινότητας στην πατρίδα και το κοινωνικό σύνολο, τον οποίο θερμά ευχαριστούμε και συγχαίρουμε για την ανάληψη του κόστους υλοποίησης αυτού του φιλόδοξου σχεδίου.

Με αυτές τις σκέψεις και προσδοκώντας την ένθερμη υποστήριξη όλων για την υλοποίηση του τόσο σημαντικού αυτού έργου, ολοκληρώνω την τοποθέτησή μου και είμαι στη διάθεσή σας καθ’ όλη τη διάρκεια της εβδομάδας και αύριο στην κατ’ άρθρων διαδικασία, αλλά και εφόσον χρειαστείτε χρόνο μέχρι τη β’ ανάγνωση την επόμενη Δευτέρα, για να λύσουμε όλα τα επιμέρους ζητήματα και να αντιληφθείτε ότι υπάρχουν όλες οι απαραίτητες ασφαλιστικές δικλείδες, οι οποίες εξασφαλίζουν το δημόσιο χαρακτήρα ενός πολύ σημαντικού έργου σε μια περιοχή, η οποία τιμά ιστορικά και το Ναυτικό μας και την ναυτοσύνη, για ένα έργο πολύ σημαντικό, που αφορά τις νεότερες γενιές, στα παιδιά μας. Γιατί, η ιστορία πρέπει να συνεχίζεται, γιατί την ιστορία πρέπει να τη μεταφέρουμε, γιατί την ιστορία πρέπει να την τιμούμε μέσα από συγκεκριμένες πράξεις, συγκεκριμένες προσεγγίσεις και τις αποφάσεις μας.

Σας ευχαριστώ πολύ, κύριε Πρόεδρε.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Κύριε Πρόεδρε, θα ήθελα το λόγο για μία ερώτηση.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Σας ευχαριστούμε, κύριε Υπουργέ.

Το λόγο έχει ο κύριος Δρίτσας.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Δεν θα επεκταθώ, μία ερώτηση μόνο.

Όταν ορίζονται όλες οι χρήσεις γης, οι εκτάσεις και το ύψος 22 μέτρων, που είναι εξωφρενικό ύψος.

Ποια μελέτη περιβαλλοντικών επιπτώσεων μπορεί να ανατρέψει αυτή τη νομοθετημένη σύμβαση;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Δεν αλλάξαμε τις χρήσεις γης, δεν έχουμε αλλάξει τις χρήσεις γης και αυτό που βλέπετε, αναφέρομαι στο ύψος, που λέτε για τα 22 μέτρα, σε κάποιο σημείο του κτιρίου θα είναι. Δεν πρόκειται για ένα κτίριο….

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Η περιοχή έχει 22 μέτρα ύψος;

Συγνώμη, κύριε Υπουργέ, έχει 22 μέτρα ύψος η περιοχή;

Έχει συντελεστή δόμησης τέτοιο;

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Είπαμε για τις χρήσεις γης.

Δεν είναι 22, δεν είναι συμπαγές κουτί αυτό 22 μέτρα. Σε κάποιο σημείο που είναι, νομίζω, τα εκθέματα, είναι 22 μέτρα. Ο μέσος όρος είναι πολύ χαμηλότερος και επιτέλους να σας πω κάτι.

Επιτέλους, να σας πω κάτι; Αυτή την προσέγγιση και αυτή τη διαδικασία την έχω δει σε κάθε προσπάθεια που γίνεται να αναπτυχθεί κάτι σε κάποια περιοχή. Η ίδια προσέγγιση ήταν για το Ελληνικό, η ίδια προσέγγιση για το Νιάρχος.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Το βασικό ερώτημα είναι, γιατί δεν προσπαθήσατε να κάνετε Ναυτικό Μουσείο. Όλα τα άλλα είναι δευτερεύοντα.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Ο λόγος που σε κάποιο σημείο θα είναι 22 μέτρα, είναι επειδή θα μπούνε ειδικά εκθέματα.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Ωραία. Αυτό να το καταλάβω. Το βασικό ζήτημα είναι ότι αυτό που παρουσιάζετε ότι θα είναι το αγλάισμα της ναυτικής παράδοσης της Ελλάδας, αυτό το κάνει ένα μουσείο. Δεν το κάνει ένα πάρκο. Αυτή είναι η βασική μας διαφωνία.

Από εκεί και πέρα θα τα πούμε τα υπόλοιπα.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας):** Κύριε Υπουργέ, διασκεδάσατε τις εντυπώσεις ότι δεν θέλουμε το «Βέλος». Κάνουμε αγώνα να γυρίσει από τη Θεσσαλονίκη εδώ.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** (ομιλεί εκτός μικροφώνου) Ναι, αλλά και οι Θεσσαλονικείς όμως κάνουν τα πάντα να … και για …

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Το «Βέλος» έχει σχέση με τον Ναύσταθμο του Ναυτικού. Αυτοί είναι οι ιστορικοί λόγοι. Δεν είχε καμία σχέση η Μακεδονία με την εξέγερση του ναυτικού. Μην λέμε τέτοια επιχειρήματα, γιατί ξέρουμε γιατί έφυγε το «Βέλος» από το Φάληρο.

**ΑΝΑΣΤΑΣΙΟΣ ΔΗΜΟΣΧΑΚΗΣ (Αντιπρόεδρος της Επιτροπής):** Κυρίες και κύριοι συνάδελφοι, ολοκληρώθηκε η πρώτη συνεδρίαση της Επιτροπής Εθνικής Άμυνας και Εσωτερικών Υποθέσεων που είχε ως αντικείμενο την επεξεργασία και την εξέταση του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου».

Η συνέχεια αύριο 10: 30 με την ακρόαση των φορέων που έχουν προταθεί και έχει αποφασιστεί. Καλό βράδυ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Ανδριανός Ιωάννης, Αραμπατζή Φωτεινή, Βαγιωνάς Γεώργιος, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαζαρίδης Μακάριος, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Χατζηβασιλείου Αναστάσιος (Τάσος), Χατζηδάκης Διονύσιος, Αθανασίου Αθανάσιος (Νάσος), Αμανατίδης Ιωάννης, Βίτσας Δημήτριος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας Κομνηνάκα Μαρία, Παπαναστάσης Νικόλαος, Κατσώτης Χρήστος, Μυλωνάκης Αντώνιος, Χήτας Κωνσταντίνος, Γρηγοριάδης Κλέων, Σακοράφα Σοφία και Μπογδάνος Κωνσταντίνος.

Τέλος και περί ώρα 22.35΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΑΣΤΑΣΙΟΣ ΔΗΜΟΣΧΑΚΗΣ ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ**